Dačić: Centri moći se malo zaigrali oko Balkana\nB92\t13.11.2017 09:51\nSvetski centri moći su se zaigrali kada su mislili da je moguće prekrajati granice na Balkanu, jer ovaj region nije deo EU, izjavio Ivica Dačić.\nPrema rečima ministra spoljnih poslova Srbije, "to je jedan od najsvetlijih primera dvostrukih standarda i licemerja svetske politike", preneo je Sputnjik Dačićevu izjavu moskovskom listu "Izvestija".\nŠef srpske diplomatije je dodao da će Beograd ostati pristalica evropskih principa i demokratije, ali neće žrtvovati svoju nezavisnost. "Nastavićemo da se borimo za svoju budućnost, sarađujemo sa našim susedima i pokušamo da rešimo problem, rekao je Dačić.\n"I nastavićemo to i ubuduće. Stoga će Srbija ostati dosledna u svojoj politici i neće se pridružiti evropskim antiruskim sankcijama. Štaviše, nadamo se i želimo što skorije ukidanje sankcija Rusiji“, istakao je Dačić.\nSrpski ministar je dodao da se Srbija suočava sa posledicama svoje odluke. "Srbija želi u EU, ali nikada nećemo ići protiv sopstvenih nacionalnih interesa i nikada neće uvesti sankcije protiv prijatelja", rekao je Dačić.\n1. ali ti ces da im otpevas...\nDačić ostaje na čelu SPS-a, cilj milion glasova na izborimaDSS: Pregovori o Kosovu da se uvedu u fazu mirovanjaNaprednjaci poručuju da Anu Brnabić čekaju raširenih rukuOkrugli sto opozicije danas u 'staroj' SkupštiniSDS: REM – istureno odeljenje SNSVučić o rešenju za Kosmet: Ne mogu da promenim volju narodaBrnabić: Razmišljam da se učlanim u SNSObradović: SNS uznemirava rastuća snaga SZSDačić: Govore 'okrenite se budućnosti', a misle 'priznajte Kosovo'Dačić: Srbija želi u EU, nepošten odnos Zapada prema SrbijiVučić: Daćemo sve od sebe da se nastavi dijalog sa PrištinomMilan St. Protić: Ne može jug Srbije i sever KosovaVučić: Sukob među Srbima u RS bio bi katastrofaJeremić: Prekrajanje granica može izazvati sukobe na BalkanuPopović: Srbija nikada ne treba da postane član NATO paktaDačić: Članstvo u EU glavno strateško opredeljenje SrbijeVučić: Nikada nisam zagovarao etničku podelu na KosovuVučić: Srbija nešto mora da uradi po pitanju Kosova, ali ne znamo štaDačić: Glavno strateško opredeljenje Srbije - članstvo u EUGojković: Neki ministri predugo sede u Vladi, treba da se odmore


TK: Denijal Tulumović novi mandatar za sastav vlade Istaknuto\nTK bi novog premijera i Vladu mogao imati već naredne sedmice\nDenijal Tulumović iz Živinica novi je mandatar za sastav Vlade Tuzlanskog kantona. Ovo je za Federalnu televiziju potvrđeno iz izvora bliskih Kantonalnom odboru SDA, koja bi ovo ime trebalo da potvrdi na sjednici Povjereništva. Ako sve bude teklo predviđenom dinamikom, Tuzlanski kanton bi novog premijera i novu Vladu mogao imati već naredne sedmice.\nPredsjednik Skupštine TK-a Žarko Vujović (SDP) navodi kako je, nakon davanja mandata, deset dana rok za sastavljanje nove Vlade: "Mislim da će ti se procesi puno brže kretati i mislim da ćemo za sedam-osam dana imati kompletnu završenu proceduru", objavila je FTV.\nBračni par umro u razmaku od 10 min: Harnaga i Hatidža Zehić iz Gradačca umrli u razmaku od nepunih deset minuta\tTuzlak izvozio oružje u EU


EPBiH: Ataci na preduzeće predizborna zloupotreba • Life.ba • Business\nEPBiH: Ataci na preduzeće predizborna zloupotreba\nBy LIFE 26/08/2010 0\nElektroprivreda BiH (EPBiH) danas se oglasila saopćenjem za javnost da bi upoznala građane i javnost o stvarnim i uspješnim dosezima poslovne politike Nadzornog odbora i trenutne uprave i o započetim poslovima, a, “povodom sve učestalijih proizvoljnih, neutemeljenih i najvećim dijelom neistinitih napisa u pojedinim medijima o ukupnom poslovanju JP Elektroprivreda BiH”.\nElektroprivreda BiH ističe da je aktuelna uprava kompanije za dvije i po godine investirala u modernizaciju proizvodnih objekata i obnovu i modernizaciju distributivne mreže 350 miliona KM te da će taj iznos na kraju 2010. premašiti cifru od 410 miliona KM.\nPoredeći ta ulaganja s ukupnim ulaganjima od 2002. do kraja 2007. godine, od 587 miliona KM, kako se navodi u saopćenju Elektroprivrede BiH, može se konstatovati da je investiciona aktivnost preduzeća gotovo udvostručena.\nSamo protekle godine u modernizaciju elektrodistributivne mreže uložen je 101 milion KM, što je za oko pet puta više od godišnjih ulaganja u periodu 2002.- 2007.\n– Već 2008., prve godine rada nove uprave, došlo je do značajnog povećanja ukupnog prihoda, za 130, i prodaje na inotržištu za gotovo 90 miliona KM, što je rezultiralo i značajnim ostatkom dohotka. Uspješno poslovanje nastavljeno je i u 2009., kada je ostvaren prihod od 937 miliona KM, veći za više od 100 miliona KM nego godinu ranije i kada su, i pored izuzetno negativnih efekata svjetske recesije, ostvarene izuzetno visoke cijene električne energije na inozemnom tržištu. To je bilo moguće ostvariti i zbog 99 procentne naplate isporučene električne energije od tarifnih kupaca. Uspješno poslovanje omogućilo je redovno izmirenje i ugovornih obaveza od oko 45 miliona KM, prema općinama Konjic, Jablanica i Prozor-Rama.\nPosebno značajnim smatra se privođenje kraju izgradnje mosta Čelebići-Lisičići, koju u cijelosti finansira Elektroprivreda. Njegovom izgradnjom Elektroprivreda će ispuniti gotovo pedeset godina staru želju žitelja tih krajeva za ponovnim spajanjem lijeve i desne obale Neretve, razdvojenih Jablaničkim jezerom. Napominje se i da je još u aprilu 2008. započeta izrada idejnih projekata za blokove 7 i 8 u termoelektranama Tuzla i Kakanj te za hidroelektrane Vranduk, Ustikolina i Unac, čija je sudbina neizvjesna zbog formiranja nacionalnog parka.\nSadašnja uprava Elektroprivrede BiH, s generalnim direktorom Amerom Jerlagićem na čelu, pripremila je ugovore i ugovorila gotovo sve poslove za modernizaciju blokova 6 u TE Kakanj i TE Tuzla, što se finansira s 220 miliona vlastitih sredstava. Krajem augusta raspisan je tender za izgradnju HE Vranduk, prve HE koja će se graditi u Federaciji nakon završetka izgradnje HE Grabovica i HE Salakovac, 70-ih godina proteklog stoljeća. Uveliko se odmaklo i s pripremama za izgradnju bloka 7 u TE Tuzla, snage 450 MW, a nakon okončanog pretkvalifikacionog poziva uskoro će se pristupiti i raspisivanju tendera, dok će u septembru biti raspisan tender i za izgradnju bloka 8 TE Kakanj, 300 MW.\nMeđu značajnije investicije spadaju i ulaganja u informaciono-komunikacione tehnologije i stvaranje integriranog informacionog sistema SAP. U 2009. završen je i “historijski posao” kada je sedam rudnika Federacije pripojeno Elektroprivredi BiH, čime je stvoren koncern s gotovo 16.000 zaposlenih i koncern koji garantuje budućnost rudnicima i rudarima.\n– Zbog svega spomenutog, začuđuju ataci na kompaniju koja posluje javno, čiji poslovni potezi su svakodnevno na uvidu javnosti i čije poslovanje, nakon objavljivanja šestomjesečnih rezulata, niti je katastrofalno “šokantan“, uznemirujuće,niti će ceh plaćati korisnici električne energije kako se to u nekim medijima javno sugeriše. Elektroprivreda BiH je stabilna kompanija, s jasnom razvojnom politikom koja je u interesu cjelokupnog društva, a ne jednog čovjeka ili jedne stranke o čemu je, za dobronamjerne, nebrojeno dokaza. Ataci na Elektroprivredu BiH mogu se samo protumačiti kao dobro orkestrirana dnevnopolitička i predizborna zloupotreba glasačke mašinerije u svrhu vlastitog probitka, kaže se u saopćenju JP Elektroprivreda BiH.


Sistemska obuka za sticanje licence za direktore škola | Edukacija\nSistemska obuka za sticanje licence za direktore škola\nUspeh srpskih četvrtaka – iznad svetskog proseka 30/11\nStravična eksplozija u Bejrutu otkrila misteriozni lavirint! 21/08\nStipendija – iEdukacija “Internet marketing” 19/03\nU saradnji Ministarstva prosvete, nauke i tehnološkog razvoja i Zavoda za unapređivanje obrazovanja i vaspitanja počela je realizacija sistemske obuke za direktore škola, što je uslov za polaganje ispita za licencu.\nUkupno 130 direktora škola sa područja Školske uprave Beograd bili su učesnici prvog dela obuke koja je održana 27. i 28. novembra 2019. godine u Beogradu, a nastavak je planiran za 24. i 25. decembar 2019. godine.\nPored četvorodnevnog interaktivnog rada učesnici nastavljaju sa učenjem na daljinu tokom januara i februara 2020. godine.\nMinistar prosvete, nauke i tehnološkog razvoja Mladen Šarčević pozdravio je učesnike obuke i tom prilikom podsetio direktore na značaj njihove pozicije i važnost sticanja licence.\nOn je naveo da direktori treba posebnu pažnju da posvete razvoju kompetencija za pedagoško rukovođenje ustanovom, kao i doslednoj primeni propisa.\nSva pitanja koja se odnose na obuku i licenciranje direktora uređena su Pravilnikom o programu obuke i polaganju ispita za licencu za direktora ustanove obrazovanja i vaspitanja, od 25. avgusta 2018. godine.\nOvim pravilnikom propisano je sledeće: program obuke u skladu sa standardima kompetencija direktora, program ispita, način i postupak polaganja ispita, sastav i način rada komisije ministarstva nadležnog za poslove obrazovanja, odnosno nadležnog organa autonomne pokrajine pred kojom se polaže ispit za direktora, sadržina i izgled obrasca licence za direktora, sadržaj i način vođenja registra izdatih licenci za direktora, naknade za rad članova komisije i ostala pitanja u vezi sa polaganjem ispita i sticanjem licence za direktora.\nDo sada je obuku za sticanje licence savladalo ukupno 367 direktora od čega je samo 127 pristupilo ispitu zbog čega im je upućeno pismo urgencije.\nVozači u najvećoj meri navode benzinski pogonjena vozila kao svoju narednu kupovinu\nStipendija za godišnji program razmene u Rusiji za školsku 2016-2017\nPopust za učlanjivanje u Gradsku biblioteku Novog Sada\nPočeo drugi deo zimskog raspusta\nTestom iz srpskog jezika počeo završni ispit za male maturante\nPoziv školama za učešće na projektu iz robotike i programiranja


Da li će zgrada Kulturnog centra morati da se vrati naslednicima vlasnika? | Pančevac\nDa li će zgrada Kulturnog centra morati da se vrati naslednicima vlasnika?\n03.02.2015 16:13·2 komentaraPregleda: 1353\nGrad Pančevo nema ništa protiv toga da naši sugrađani koji potražuju imovinu i objekte Kulturnog centra u procesu restitucije dobiju novčanu naknadu, ali se protivi njihovim zahtevima da im se ono što traže vrati u naturalnom obliku.\nOvo je ukratko suština stava koji je izneo gradski javni pravobranilac Božidar Koprivica povodom prošlonedeljne informacije da je naslednik bogatog jevrejskog trgovca Oskara Fišgrunta tražio da dobije zgradu u kojoj se sada nalazi Kulturni centar.\nAdvokat naslednika Fišgrunta Božidar Ankić precizirao je za „Pančevac” da on ne zahteva samo tu zgradu.\nPo Ankićevim rečima, on zahteva i kuću u Ulici vojvode Radomira Putnika na kojoj je jedan privatni investitor iz Pančeva izvršio nadgradnju, kuću preko puta nje (pored prostorija u kojima se sada nalazi Gradski odbor Srpske napredne stranke) i više stotina hektara zemlje.


Penzioneri, prijave za isplatu jednokratne pomoći do kraja januara - Televizija Leskovac\nPenzioneri, prijave za isplatu jednokratne pomoći do kraja januara\nLeskovac – Korisnici prava na penziju, odnosno drugih prava ostvarenih primenom međunarodnih ugovora o socijalnom osiguranju kojima nije izvršena isplata pomoći od 4 hiljade dinara, trebalo bi da u što kraćem roku podnesu prijavu za isplatu jednokratne pomoći filijali Republičkog fonda za penzijsko i invalidsko osiguranje, službi filijale, odnosno ispostavi na čijem području imaju prebivalište.\nRepublički fond za penzijsko i invalidsko osiguranje je krajem protekle godine isplatio jednokratnu novčanu pomoć u iznosu od 4 hiljade dinara, po zaključku Vlade Republike Srbije, svim korisnicima koji imaju prebivalište na teritoriji države i penziju su ostvarili po domaćim ili u skladu sa međunarodnim ugovorima. a čija visina ne prelazi 15 hiljada 684 dinara.\nMeđutim, ukoliko korisnici nisu poslednjih dana prošle godine dobili jednokratnu pomoć od 4 hiljade dinara potrebno je da filijali ili ispostavama fonda za penzijsko i invalidsko osiguranje podnesu što pre prijavu za isplatu jednokratne pomoći, rekla je direktorka filijale u Leskovcu Marina Manojlović.\n„Naša preporuka je da to bude do 31. januara ove godine pri čemu će uz prijavu, koja se može uzeti na šalterima filijale, podneti i fotokopiju lične karte, rešenje o ostvarenom pravu kod ino organa, izveštaj o poslednjoj isplaćenoj penziji od strane ino organa kao i ček od penzije kod uživaoca porodične penzije“ kaže direktorka filijale PIO Leskovac Marina Manojlović.\nSvi penzioneri čija naknada ostvarena samo po domaćim propisima i oni čiji zbir mesečnih iznosa penzija, odnosno naknada ostvarenih primenom međunarodnih ugovora o socijalnom osiguranju ne prelazi iznos od 15.684,03 dinara, a iz određenih razloga nisu dobili jednokratnu pomoć od 4 hiljade dinara prijavu mogu da podnesu najkasnije do 31. januara.\nTags: Leskovac, penzioneri, PIO, pomoć\nPoslednji rok za legalizaciju\nU petak bez struje 25 sela


Svjetsko olimpijsko prvenstvo u Boksu u Beogradu\nU Beogradu se okupljaju najbolji boksera svijeta: Da Srbija svake godine ima bar jedno prvenstvo planete! 0 Podijeli Podijeli na facebook Podijeli na twitter Podijeli na viber Pošalji na mail\nBorovčanin je ukazao da je nagrada za prvake svijeta u svim kategorijama 100.000 evra, da će za srebrnu medalju bokseri će dobiti 50.000 evra, a za bronzane medalje po 25.000 evra.\nPredsednik Bokserskog saveza Srbije Nenad Borovčanin izjavio je danas da će na predstojećem Svjetskom prvenstvu u olimpijskom boksu u Beogradu od 24. oktobra do 6. novembra učestvovati 670 boksera iz 103 države, a da će u Beogradu boraviti ukupno oko 1.350 članova bokserskih reprezentacija, javlja Anadolija.\nNa konferenciji za novinare održanoj povodom tog prvenstva naveo je da će pored dvije srbijanske televizije, nacionalne Radio-televizije Srbije (RTS) i kablovske televizije Arena, mečeve Svetskog prvenstva prenositi još 39 televizija iz cijelog svijeta.\nNaglasio je da je ovo prvo Svjetsko prvenstvo u olimpijskim boksu koje se organizuje u ovom formatu i da sa novim rukovodstvom Svjetske bokserske organizacije (AIBA) boks doživljava "svjetsku renesansu".\nNajavio je da će svečana ceremonija otvaranja biti izuzetno spektakularna sa vrhunskim audio i video efektima i najpopularnijim izvođačima sa Balkana i da će biti praznik sporta.\nNaveo je da će zaostavština ovog prvenstva biti 1.000 bokserskih džakova, 2.000 bokserskih rukavica i 17 ringova, koji će biti podijeljeni lokalnim samoupravama u Srbiji, a da će od donacija iz Rusije biti izgrađen nacionalni trening centar koji će biti infrastruktura za razvoj boksa u Srbiji.\nZamjenik gradonačelnika Beograda Goran Vesić ocijenio je da je organizovanje Svjetskog prvenstva dokaz da se događa renesansa srbijanskog boksa jer je Srbija došla u situaciju da od zemlje u kojoj je boks "skoro izumro" sada domaćin najboljim bokserima svijeta u amaterskoj kategoriji.\nNaglasio je da je Beograd jedini grad u svijetu koji je dva puta bio domaćin Svjetskog prvenstva i podsjetio da je prvi put to bio 1978. godine, kada je Jugoslavija osvojila sedam medalja.\nDodao je da se sportski savezi ohrabruju da Srbija svake godine ima makar jedno svjetsko prvenstvo, ukazajući da će sljedeće godine biti održano Svjetsko prvenstvo u atletici u dvorani i da se nada da će Beograd uspjeti da svake godine ima makar jedno prvenstvo čime bi glavni grad Srbije bio dodatno promovisan.\nKapiten boks reprezentacije Srbije Vladan Babić istakao da je cilj te reprezentacije da se prevaziđu dosadašnji uspjesi srbijanskog boksa, ali se osvrnuo na to da na prvenstvu učestvuje mnogo učesnika iz velikog broja zemalja.\nRekao je da garantuje da će čitava reprezentacija Srbije dati sve od sebe i maksimalno se potruditi da učini što više.\nNaveo je da se boks u Srbiji posljednjih nekoliko godina "polako vraća", a da je prethodno bio "u dubiozi" i naglasio da će bilo kakav značajniji uspeh ili medalja vratiti boks na stare staze.\nBoks Svjetsko prvenstvo Nenad Borovčanin


Kako se pripremiti za digitalnu transformaciju izveštavanja?\n5 min za čitanje 10.04.2019.\nTehnologija može omogućiti timovima koji rade u sektorima za finansije da se fokusiraju na stvaranje vrednosti u svojim izveštajima, ali neke organizacije nemaju potrebne sisteme i ljudske resurse za to.\nT ehnologija pravi razliku u finansijskom poslovanju, posebno kada su u pitanju podaci. Organizacije i njihovi sektrori za finansije danas barataju sa više podataka nego ikad prije, zahvaljujući bržoj obradi računara, povećanju povezivanja i oblaku utemeljenom na oblaku koji nudi ogromne mogućnosti skladištenja podataka.\nMeđutim, mnoga odeljenja za finansije i izveštavanje su u suštini preopterećena tolikom raznolikošću podataka. Skoro polovina (49%)rukovodilaca odeljenja finansija koji su učestvovali u istraživanju na temu korporativnog izveštavanja koje je 2018. godine sprovela kompanija EY „Kako digitalna transformacija u izveštavanju može povezati poverenje i dugoročnu vrednost?“ odgovorila je da “više vremena troše na prikupljanje i obradu podataka nego na analizu istih.”.\nKoliko vremena sektori za finansije provode na prikupljanju i proveri finansijskih informacija ukazuje na to da su više fokusirani na pružanje konzistentnih finansijskih informacija, nego na unapređivanje nefinansijskog izveštavanja. Da bi se podaci pretočili u izveštaje koji su zaista orijentisani na vrednost, odeljenja za finansije trebalo bi da se okrenu primeni tehnološkog napretka u oblastima kao što su automatizacija, veštačka inteligencija i blockchain i da posvete pažnju izgradnji poverenja u analitiku podataka. Digitalna transformacija takođe zahteva da drugačije razmišljaju prilikom zapošljavanja novog osoblja.\nAutomatizacija: Kako omogućiti finansijskim timovima da se posvete stvaranju uvida\nNajveštiji timovi za finansije i timovi koji se bave izveštavanjem koriste automatizaciju robotskih procesa (RPA) da bi poboljšali efikasnost i primenili robotizovane tehnologije zasnovane na pravilima za automatizaciju velikih transakcijskih finansijskih procesa.\nOni takođe istražuju mogućnosti koje nudi sledeći korak u polju automatizacije, a to je inteligentna automatizacija procesa koja kombinuje RPA i veštačku inteligenciju, poput mašinskog učenja. Ove tehnologije imaju sposobnost da progresivno uče kroz prikupljanje podataka kojima su izložene. Promene u obračunavanju zakupa samo su jedan primer; pilot studije pokazuju da alati veštačke inteligencije mogu pregledati oko 70-80% sadržaja jednostavnijih ugovora o zakupu. Kako tehnologija napreduje, takvi alati moći će se primeniti za čitanje, upravljanje i analizu složenih ugovora i podataka.\nAutomatizacija igra ključnu ulogu u omogućavanju zaposlenima finansijskih timova da daju relevantne uvide koji doprinose transparentnosti i poverenju u svojim izveštajima. Automatizacija ključnih elemenata u izvršavanju zadataka - bilo da se radi o transakcijama ili složenijim zadacima - može im se omogućiti da se fokusiraju na pružanje uvida koji se zasnivaju na podacima u svojim izveštajima, pretvarajući tako podatke u stratešku vrednost.\nVeštačka inteligencija (AI): Korišćenje podataka za pravi uvid\nMenadžeri finansija mogu primeniti veštačku inteligenciju kako bi uočili obrasce koji se pojavljuju u pozadini podataka, i mašinsko učenje kako bi predvideli mogući tok događaja i poboljšali ishode. Istraživanje koje je sprovela kompanija EY pokazuje da skoro tri četvrtine rukovodilaca finansija (72%) veruje da će AI imati značajan uticaj na to kako finansiranje utiče na uvide koji se zasnivaju na podacima, odnosno da će takva tehnologija biti ključna za funkcionisanje finansija u budućnosti.\nCFO-a veruje da će AI imati značajan uticaj na to kako će finansije oblikovati uvide koji se zasnivaju na podacima tokom naredne dve godine.\nTakođe, trebalo bi razmotriti kako zainteresovane strane primenjuju veštačku inteligenciju. Na primer, uz pomoć tehnologije, investitori mogu da sprovedu analizu finansijskih informacija preduzeća na način koji je nekada bio nezamisliv.\nBlockchain tehnologija: Budućnost korporativnog izveštavanja zauvek se menja\nKoristeći blockchain tehnologiju, vrši se decentralizovana evidencija transakcija, što svakom učesniku daje siguran pristup revizorskom tragu svih izvršenih transakcija, gotovo u realnom vremenu. Neki očekuju da će ova tehnologija postati standard u korporativnom izveštavanju i računovodstvu, zamenjujući postojeće IT i tradicionalne metode izveštavanja. Koristeći blockchain tehnologiju za automatsku konsolidaciju računovodstvenih evidencija, odeljenja za izveštavanje troše manje vremena na unakrsne provere i objedinjavanje, a više mogu da se posvete analizi pouzdanih podataka.\nU okviru istraživanja koje je sprovela kompanija EY, 24% rukovodilaca finansija izjavilo je da veruje da će blockchain biti najvažnija tehnologija u oblasti finansija u narednih pet godina. Ipak, brojni izazovi tek treba da budu prevaziđeni pre nego što se takva predviđanja ostvare. Na primer, ključni akteri, u rasponu od regulatornih tela do odbora direktora, trebalo bi da se dogovore i da uspostave odgovarajuće regulatorno okruženje\nNaučite da se oslonite na analizu podataka\nIako su s jedne strane usmereni na prevođenje informacija o kojima izveštavaju, u uvide, istovremeno, finansijski menadžeri takođe moraju da održavaju veoma delikatan balans; naime, inovativne promene koje menjaju način na koji koriste podatke ne bi se smele ići na štetu standarda i poverenja.\nIstraživanje kompanije EY pokazuje da je rizik podataka najvažnija briga za rukovodioce finansija. Oni su naveli da je „povećan rizik u smislu zaštite podataka i privatnosti“ najveći izazov sa kojim se suočava korporativno izveštavanje danas. Upravo je zabrinutost za sigurnost podataka jedna od najkritičnijih prepreka za primenu novih tehnologija u izveštavanju.\nOvi problemi, međutim, ne bi trebalo da stoje na putu organizacijama. Da bi njihovi izveštaji zaista bili orijentisani na vrednost, sektori za finansije trebaju verovati svojim podacima. Ovo zahteva promene ne samo tehnologije i procesa, već i promene u stavu, veštinama i menadžmentu.\nTada bi trebalo uzeti u obzir etičku dimenziju naprednih tehnologija koje se koriste u analizi podataka, a zatim predstaviti stav i pristup koji kompanija ima. Kompanije koje su prihvatile veštačku inteligenciju treba da započnu razgovor o načinima kako da je nadziru.\nAutomatizacija igra ključnu ulogu pružanju prilike sektorima finansija da stvore uvide koji doprinose transparentnosti i poverenju u njihove kvalitet njihovih izveštaja.\nTransformacija ljudskih resursa u sektoru za finansije\nUsvajanje nove tehnologije takođe podrazumeva promenu u pristupu odabiru sastava finansijskih timova; 79% finansijskih direktora koji su učestvovali u istraživanju kompanije EY tvrdi da je od najveće važnosti da zaposleni finansijskog sektora poseduju određene nove veštine.\nKonkretno, rad odeljenja za finansije će sigurno koristiti članovi tima čije sposobnosti prevazilaze tradicionalne veštine finansiranja i računovodstva, uključujući strateško znanje o novim tehnologijama kao što su veštačka inteligencija i discipline poput nauke o podacima i napredne statistike. Veštačka inteligencija je od posebnog značaja; Istraživanje je pokazalo da 72% anketiranih rukovodilaca finansija veruje da će eksperti na polju veštačke inteligencije biti glavni pokretači inovacija u finansijama i izveštavanju u naredne dve godine.\nKao rezultat toga, finansijski menadžeri vrše reviziju postojećih veština svojih timova kako bi prepoznali slabosti. . Ovo treba da obuhvati i tehničke kompetencije potrebne za korišćenje novih tehnologija i intelektualne „soft“ veštine potrebne za međuljudske odnose i strateško razmišljanje.\nPored spomenutih kompetencija, menadžeri za finansije trebalo bi da razmotre i budući poslovni model. S obzirom na očekivane nagle promene strateških prioriteta organizacije, odeljenja za finansije i korporativno izveštavanje trebalo bi da budu dovoljno fleksibilna da se mogu uspešno prilagoditi takvoj situaciji. Usvajanje fleksibilnih modela, kao što su usluge eskterni saradnici, je jedan od načina rešavanja ovih situacija. Dostupni alati i podaci omogućavaju finansijskim timovima da usko sarađuju s eksternim saradnicima kako bi se uspešno suočili sa ovim izazovima. Otprilike tri četvrtine ispitanika reklo je da će ugovaranje usluga za koje pružaju eksterni saradnici igrati ključnu ulogu u postizanju strateških prioriteta, dok će pristup tehnološkim veštinama biti ključni faktor ovog pristupa.\nMeđutim, primena novog pristupa može se pokazati vrlo zahtevnom zbog nekih duboko ukorenjenih kulturološki uslovljenih stavova i otpora prema promenama koje mogu predstavljati put napretka. Da bi prevazišle ovu vrstu otpora i ubrzale promene koje se očekuju za zaposlene u finansijskom odeljenju, organizacije bi trebalo da kreativno pristupe ljudskim resursima i veštinama koje su im potrebne i da inovativno odgovore na izazove regrutovanja, razvijanja talenta i pronalaženja potrebnih članova tima. Na primer, 76% ispitanika kaže da bi odeljenja za finansije trebalo da prošire svoje mogućnosti zapošljavanja kako bi pronašli ljude čija profesionalna pozadina ne mora nužno da se uklapa u postojeće tradicionalne okvire.\nEY Istraživanje o korporativnom izveštavanju 2018\nDa li je sve što treba da se računa uračunato?\nPodaci o istraživanju\nIstražite podatke koji stoje iza istraživanja o korporativnom izveštavanju\nKreativnost i inovacije biće daleko najvažniji faktori tokom procesa digitalne transformacije na polju finansija još godinama koje dolaze. Nova tehnologija pruža organizacijama priliku zlata vrednu da koriste podatke za potrebe izveštavanja na osnovu vrednosti, ali ako to zaista žele da postignu, moraju se pripremiti za radikalne promene i inovacije.\nDa bi u potpunosti iskoristili snagu novih tehnologija, potrebno je da finansijski rukovodioci uspostave ravnotežu između obuke postojećih članova tima u odeljenju za izveštavanje i regrutovanja novih članova koji poseduju veoma tražene kompetencije u oblastima kao što je nauka o podacima (data science). Oni takođe moraju da uvedu kontinuirani, dinamični pristup učenju - u digitalnom svetu veštine imaju veoma kratak rok trajanja. Važno je shvatiti da digitalna transformacija nije konačan, već kontinuirani proces.\nIstražite digitalnu transformaciju iz svakog ugla\nEY uvidi u digitalnu transformaciju mogu Vam pomoći da otključate nove vrednosti.\nTimovi koji danas rade u sektorima za finansije imaju pristup većoj količini podataka nego ikad pre. Da bi iskoristili snagu koju ova količina podataka nosi sa sobom za pokretanje vrednosti orijentisanog izveštavanja, oni moraju da primene najnovije tehnologije i izgrade poverenje u sopstvenu analizu podataka. Digitalna transformacija korporativnog izveštavanja takođe zahteva od CFO-a da promene svoje mišljenje pri zapošljavanju novih članova svojih timova u pogledu profila i veština koje trebaju da očekuju.


Dodik: Istorijska prevara s migrantima /VIDEO/\nSrpska ne želi da bude dio istorijske prevare sa migrantima, o čijim će se posljedicama razgovarati za deset godina, poručio je predsjednik Milorad Dodik, u intervjuu za beogradsku Politiku, koji će biti objavljen u sutrašnjem broju.\nIstovremeno, iz Ministarstva unutrašnjih poslova Austrije upozoravaju da nastaje nova, tzv. "Džamijska ruta", duž koje podršku migrantima daju džamije. Sve to za cilj bi moglo da ima i obnovu broja ekstremista u BiH, upozoravaju pojedini analitičari.\nNova ruta kojom migranti iz Azije pokušavaju da se domognu zapadnoevropskih država, vodi preko Albanije, Crne Gore ili Srbije, BiH i Hrvatske, navode austrijski mediji. Šef Grupe za azil, migracije i ljudska prava austrijskog Ministarstva unutrašnjih poslova Peter Vebinger naziva je "Džamijskom rutom", jer mreža džamija duž rute pruža podršku migrantima u njihovom kretanju.\nSve to, smatra Vebinger, moglo bi dovesti do povećanja izbjegličkog talasa. Da je na to odavno upozoravao, podsjeća i predsjednik Dodik, koji kaže da samo naivni vjeruju da je BiH slučajno, baš sada, otvorena za migrante.\n"Svi znaju da oni ne mogu da izađu iz BiH, samo se neki prave nevješti, pa to ne vide. Migranti nakon tri godine u statusu azilanta, automatski dobijaju državljanstvo, a to će onda biti pritisak i na izborni sistem, biračko tijelo i samu konfiguraciju vlasti. Samim sticanjem pasoša mogu da idu dalje ka Evropi, koja će nam za tri godine uvesti neku vrstu odobravanja ulaska u EU. Mi jesmo humani, ali imamo svoje živote i naš način života treba da bude branjen, a ne da budemo dio istorijske prevare o čijim ćemo posljedicama moći da razgovaramo za deset godina", kazao je Dodik.\nDa BiH postaje slijepa ulica za migrante upozorava i ekspert za terorizam, Dževad Galijašević. Dodaje da veliki problem predstavlja činjenica da se među njima nalaze i poraženi ratnici iz Sirije, koji dolaze da dobiju novu bazu za dalje ekstremno, radikalno i vojno djelovanje.\n"Džamijska ruta je, u stvari, i kao izraz i kao simbol atomska bomba za Evropu. To je, u ovom trenutku, najgori faktor ugrožavanja evropskog mira i pokazatelj da se islam, na način kako ga shvaćaju u Sarajevu, zaista ne može ni evropski ponašati niti se može evropeizirati", kazao je Galijašević.\nDa bi migrantska kriza mogla dodatno da naruši odnose unutar BiH, smatra i lider socijalsita, Petar Đokić.\n"To je socijalna bomba u BiH. To će biti pokretač mnogih rasprava, koje će početi od socijalnih pitanja, a završiće se na teškim političkim temama i to će biti povod za nove sukobe koje ćemo imati ovdje", navodi Đokić.\nI dok naši sagovornici ističu da migranti ne mogu da ostanu u BiH, jer bi to otvorilo brojne probleme, iz Evropske unije sve su glasniji zahtjevi za snažniju zaštitu spoljne granice šengena.\nIstovremeno, na internetu su sve brojniji snimci, na kojima su detaljno opisane mogućnosti kretanja navedenom "Džamijskom rutom". Sve to govori u prilog tezi da nas eskalacija migrantske krize tek očekuje.


U Lazarevcu treća akcija dobrovoljnog davanja krvi od početka godine - GEM info\nU Lazarevcu treća akcija dobrovoljnog davanja krvi od početka godine\nU saradnji sa Institutom za transfuziju krvi Srbije, lazarevački Crveni krst organizovao je treću akciju dobrovoljnog davanja krvi od početka ove godine. Lazarevčani su se i ovaj put u velikom broju odazvali akciji koja je održana u Centru za kulturu.\nEpidemija gripa i godišnji odmori smanjili su broj dobrovoljnih davalaca krvi. Institut za transfuziju krvi Srbije raspolaže rezervama, a potrebne su sve krvne grupe.\nPočetkom nedelje, Institut za transfuziju krvi Srbije saopštio je javnosti da posebno nedostaju krv A grupe kao i krv svih Rh negativnih krvnih grupa. Krv mogu dati svi punoletni i zdravi građani od 18 do 65 godina. Svi davaoci prolaze redovnu zdravstvenu kontrolu kaže dr Snežana Vatović iz Instituta za transfuziju krvi Srbije i objašnjava kako izgleda sama procedura prilikom doniranja ove dragocene tečnosti.\nLazarevac je po broju davalaca prvi u Srbiji a ono što je bitna činjenica je da se iz godine u godinu povećava broj novih davaoca. Na akciji koja je održana u Centru za kulturu veliki broj davaoca bili su pripadnici mlađe populacije i žena. Do kraja godine Crveni krst Lazarevac organizovaće oko 50 akcija dobrovoljnog davanja krvi. Zdravi, punoletni muškarci krv mogu dati na svaka tri, dok žene mogu donirati krv na svaka četiri meseca.


Zakivanjem dasaka na ulaznim vratima Zemaljskog muzeja u Sarajevu, danas je ta kulturno-istorijska institucija zvanično zatvorena za javnost.\nPrvobitno je zatvaranje bilo najavljeno za 11 sati, ali je odloženo jer je to sprečila grupa članova Antidejton grupe, tražeći da se pronađe rešenje za nastavak rada Muzeja.\nDva člana Antidejton grupe, Nihad Aličković i Fahrudin Bezdrob, odlučili su da se vežu za stub unutar Zemaljskog muzeja u znak protesta zbog njegovog zatvaranja.\n"Tražimo odlaganje zatvaranja ove institucije na dva meseca i u tom periodu tražimo da se donese zakon kojim će biti regulisan status svih kulturnih institucija", kazao je Aličković za portal Klix.ba.\nAličkoviću i Bezdrobu pridružila se i Hana Obradović, studentkinja Filozofskog fakulteta, a posle nje u Muzej su stigli i članovi Studentskog parlamenta Univerziteta u Sarajevu.\nPridružili su im se i direktori kulturnih institucija u Sarajevu, ali među okupljenima nije bilo političkih predstavnika.\nZemaljski muzej u Sarajevu osnovan je 1888. godine i u 124 godine svog postojanja nikada nije prestajao da radi.\nTa najstarija kulturna ustanova u Bosni i Hercegovini ima status nacionalne galerije sa zbirkama neprocenjive vrednosti, koje svedoče o kulturnom, civilizacijskom i svakom drugom razvitku tokom bosanskohercegovačke istorije.\nPosle rata u Bosni i Hercegovini rad Zemaljskog muzeja finansiran je iz budžeta Kantona Sarajevo i Federacije BiH.\nZbog nedostatka sredstava, Zemaljski muzej godinama neredovno isplaćuje plate zaposlenima, ne može izmirivati račune za komunalne usluge i ne može finansirati održavanje i rekonstrukciju najreprezentativnijeg kompleksa zgrada koju je izgradila\nČetiri muzejske zgrade izgrađene su 1913. godine na Marindvoru u Sarajevu. One uokviruju prostor u kojem je smeštena botanička bašta.\nDirektor Zemaljskog muzeja Adnan Busuladžić od ranije optužuje vlast i političare u BiH da su glavni krivci za zatvaranje Muzeja.


31 milion KM za socijalne kategorije u TK | B1 TV\nBez obzira na ekonomske posljedice uzrokovane pandemijom korona virusa, budžet Ministarstva za rad, socijalnu politiku i povratak TK nije pretrpio preraspodjele donošenjem novog kantonalnog “korona zakona”. Rebalansom Budžeta TK mnoge stavke su preraspodijelje ali socijalne kategorije za koje je ove godine namijenjen 31 milion KM niko neće dirati, istakao je resorni kantonalni ministar Admir Hrustanović. Šta više u proceduri su mnoge izmjene pravilnika, donošenje novih zakona koji bi koliko – toliko unaprijedili ekonomski položaj socijalno ugroženih u TK, ali i porodilja. Ukoliko izmjene budu usvojene, prema prijedlogu skupštinske većine, svako novorođeno dijete dobit će jednokratnu novčanu pomoć.\n“Mi smo u toku sa Ministarstvom finansija da izmijenimo pravilnik i da u ovoj godini svako novorođenče dobije jednokratnu novčanu pomoć taj milion KM ćemo rasporediti na svako novorođeno dijete.”, rekao je Admir Hrustanović, ministar za rad, socijalnu politiku i povratak TK.\nImajući na umu da je u TK oko šest hiljada socijalno ugroženih porodica sa do tri člana, resorno kantonalno ministarstvo i Vlada TK pokazali su osjetljivost po više osnova. Naime, na posljednjem Koelgiju Vlade na dnevnom redu je bio i Prijedlog Federalnog zakona o zaštiti porodica sa djecom koji će ići po hitnoj proceduri. Tim zakonom dječiji doplatak bit će jedinstven na nivou Federacije i isplaćivat će se iz Budžeta Federacije, a kantonalno ministarstvo na sebe je preuzelo i obavezu da pomogne nezaposlenim porodiljama u TK.\n“Porodilje koje su na evidenciji Službe za zapošljavanje imat će primanja od Ministarstva za rad, socijalnu politiku, 40 posto od prosječne plate u FBiH, iznosio bi 384 KM koje bi primale 12 mjeseci pomoć.”, dodao je Hrustanović.\nOvo nije jedina pozitivna informacija u TK, navodi Hrustanović i dodaje da se do kraja mjeseca očekuje raspisivanje konkursa za povratnike vrijednosti 260 hiljada KM. Konkurs je namijenjen fizičkim licima za plasteničku proizvodnju, nabavku motokultivatora kao i na sve ostalo što bi moglo olakšati život povratnika u TK, istakao je Hrustanović.\nPrethodni članakPremijer Tulumović čestitao Ramazanski bajram\nNaredni članakSutra nešto lošija bioprognoza, pojačanje tegoba kod osjetljivih osoba


09. septembar – Digitalna borba protiv Covida – Australija | MedicalCG Magazin o zdravlju i medicini\nNaslovna Hronika Svijet svijet oktobar 2020 09. septembar – Digitalna borba protiv Covida – Australija\n09. septembar – Digitalna borba protiv Covida – Australija\nNakon niza javnih kritika, kako Viktorija nema dobar sistem za praćenje kontakata inficiranih Covidom-19, vlada Danijela Endrjuza angažovala je američkog tehnološkog giganta Salesforce, kako bi konačno digitalizovala svoj sistem za praćenje. Za sada nema podataka koliko je Vladu Viktorije koštao ovaj posao, osim činjenice da je nedavno zaključila ugovor vrijedan 4,2 miliona dolara sa IBM-om za dodatak softvera vještačke inteligencije (AI) u državni režim za praćenje kontakata.\nIzvori raznih medija kažu da je ranije tokom pandemije, Viktorija odbila ponudu kompanije Salesforce. Ova firma je, takođe, neuspješno kontaktirala i Saveznu vladu Australije, s predlogom da uspostavi nacionalni sistem praćenja kontakata. Brojne kritike ali i zahtjev nacionalnog zdravstvenog zvaničnika, koji je insistirao da Viktorija unaprijedi sistem praćenja kako bi se što bezbjednije i brže izvukla iz izolacije, urodili plodom.\nPremijer Australije Skot Morison rekao je da praćenje kontakata u Viktoriji nije u skladu sa „zlatnim standardom“, koji je postavio Novi Južni Vels, gdje je obuzdavanje izbijanja epidemija omogućilo da najmnogoljudnija država Australije ostane otvorena tokom krize.\nPod sistemom za upravljanje podacima, koji je u Ministarstvu zdravlja Viktorije instalirala grupa Salesforce iz Silikonske doline, znači da će automatizovane tekstualne poruke upozoravati zdravstvene službenike, inficirane osobe i njihove potencijalno bliske kontakte o pozitivnim testovima, što bi trebalo dramatično da poboljša brzinu procesa i samim tim smanji širenje infekcije.\nPrethodni tekst08. septembar – Vakcinacija o trošku države – Austrija\nSledeći tekst10. septembar – Astra Zeneca nastavila klinička ispitivanja na vakcini – Velika Britanija


MINISTAR UNUTRAŠNJIH POSLOVA KOSOVA: 'Akciju smo koordinirali sa međunarodnim predstavnicima'\nSvečlja je rekao da su demonstranti tokom sukoba "protiv policije koristili dugo oružje".\nKosovski ministar unutrašnjih poslova Dželjalj Svečlja rekao je da je tokom današnje akcije kosovske policije u Sjevernoj Mitrovici povrijeđeno osam policajaca, prenosi Ekonomija onlajn.\n"S obzirom na ovu situaciju, želim da naglasim da smo posvećeni zakonu i redu. Tačno je da je Kosovo ugroženo ekonomskim kriminalom, terorizmom i kriminalnim grupama, ali mi smo zainteresovani za borbu protiv njih. Današnja akcija je bila uspješna hapšenjem nekoliko ljudi, i ona je sprovodena na cijelom Kosovu, tako da nikako nije uperena protiv građana sa sjeveru zemlje. Naše institucije neće tolerisati narušavanje ustavnog poretka, a svi oni koji krše zakon bit će uhapšeni" poručio je Svečlja.\nOn je dodao da su "tužilac i sudija za prethodni postupak srpske nacionalnosti".\n"Dozvolite mi da vas obavijestim da je tužilac ovog slučaja Srbin, sudija za prethodni postupak je Srbin, pripadnici jedinice za brzo reagovanje u Sjevernoj Mitrovici, većina su Srbi, većina uhapšenih su Albanci, većina onih za kojima tragamo su Albanci, tako da se ne radi ni o kakvoj državnoj represiji protiv bilo koga", ističe Svečlja.\nKomentarišuči izjavu visokog predstavnika EU za vanjsku politiku i sigurnost Josepa Borella, on je poručio da je "ova akcija koordinirana sa međunarodnom zajednicom".\n"U borbi protiv šverca smo svaki dan. Jučer je policija imala uspješnu operaciju, gdje je uhapšen falsifikator, po nacionalnosti je Turčin, sada o ovome treba da obavijestimo i druge. Naglasio sam da imamo koordinaciju sa međunarodnim akterima i informirali smo ih o ovoj akciji", zaključio je Svečlja.


FK Crvena zvezda na UEFA rang listi\nCrveno-bele očekuje još jedna u nizu istorijskih utakmica protiv Bajerna jer će gostovanje lidera grupe B Lige šampiona na stadionu „Rajko Mitić“ od 21 čas biti od izuzetne važnosti za Zvezdu. Pobeda ili bod, a pred poslednje kolo i meč sa Olimpijakosom, realno približava Crvenu zvezdu nokaut fazi evrokupova, ali i značajno povećava klupski koeficijent, ujedno omogućava ulazak naredne sezone u Top 50 klubova Evrope.\nPred izabranicima trenera Vladana Milojevića je veliki izazov u duelu sa Bavarcima koji su već obezbedili plasman u nokaut fazu i po svim parametrima su najuspešniji klub dosadašnjeg dela takmičenja Lige šampiona. Svaki pozitivan rezultat približiće Crvenu zvezdu proleću u Evropi, a da li će to možda biti i senzacionalan ostanak u Ligi šampiona ili u Ligi Evrope zavisiće od ishoda meča u Londonu, ali i poslednjeg kola. Realno, Totenhem bi trebalo da iskoristi pobedu u Beogradu i trijumfom nad grčkim velikanom obezbedi plasman u nokaut fazu Lige šampiona. Atinjani bi ostali sa samo jednim osvojenim bodom, Crvena zvezda ima tri i trijumfom nad Bavarcima overila bi treće mesto. Bod bi joj doneo mogućnost da u prestonici Grčke 11. decembra pozitivnim rezultatom zadrži poziciju, a čak i minimalan poraz bi joj to omogućio zbog boljeg međusobnog skora (pobeda u Beogradu od 3:1) u odnosu na Atinjane. Svaki drugi ishod meča u Londonu zakomplikovao bi matematiku u grupi i onda bi za naše crveno-bele presudan meč za prezimljavanje u Evropi bio meč u Atini. Iz ovoga je jasno sa kakvim će žarom i elanom naši momci ući u duel sa nemačkim gigantom koji je slavio u Minhenu 3:0, a uz paklenu podršku sa tribina, one poznate decibele i magičnu moć „Marakane“ koja je kroz istoriju krojila velike uspehe, sve je moguće.\nSrpski šampion je trenutno 63. na listi klubova po koeficijentu sa 22,750 bodova. U aktuelnoj sezoni osvojio je 6,00 bodova, četiri od plasmana u grupnu fazu Lige šampiona i još dva za pobedu nad Olimpijakosom. Svaki trijumf u grupnoj fazi nosi dva, a remi jedan bod, s tim da ostanak u nokaut fazi donosi takođe bonus poen. Samo jedna pobeda ili dva remija uz ostanak u nokaut fazi podigao bi klupski koeficijent za tri boda, što bi našem klubu doneo pomak na rang listi. Takođe bi omogućio u narednoj sezoni izvesnu mogućnost da sve do plej-ofa kvalifikacija Lige šampiona, kao i tokom celokupnog ciklusa u Ligi Evrope, povlašćeni status i lakši žreb. Istovremeno bi popravio i nacionalni koeficijent i mogućnost da u sezoni 2021/22. prvak Srbije takmičenje započne iz drugog kola kvalifikacija.\nGlavni rivali Crvene zvezde ove sezone su kiparski APOEL (koeficijent 23,500), BATE Borisov, Borusija Menhengladbah i Ludogorec (svi 24,000), Jang Bojs (24,500), ali i Galatasaraj sa koeficijentom 22.500. Turski prvak igra 26. novembra ključni meč za treće mesto u „A“ grupi protiv Briža u Istanbulu i pobedom bi mogao da trasira ostanak u nokaut fazi Lige Evrope, ali i popravi koeficijent na 24,500. APOEL, Borusija, Ludogorec i Jang Bojs igraju u Ligi Evrope i mogu da poprave svoj položaj. Međutim, za Crvenu zvezdu u narednom ciklusu kvalifikacija za elitno takmičenje biće značajno ko će biti šampioni Danske, Kipra, Škotske, Grčke, Hrvatske, Švajcarske, Švedske, Norveške i Izraela. Molde je u Norveškoj već odradio dobar posao za nas (13,500), Mitjiland (14,000) bi mogao isto da učini u Danskoj jer ima priličnu prednost nad Kopenhagenom, ali je sezona duga pa su kalkulacije u ovom momentu nezahvalne.\nCrvena zvezda će izvesno završiti sezonu kao najuspešniji srpski klub po koeficijentu, ali će u naredne dve, ako nastavi sa osvajanjem bodova kao u predhodnim godinama vrlo lako probiti barijeru od 30,000 bodova. Naredne sezone crveno-beli gube samo 0,25 bodova iz sezone 2015/16, a za 2021/22. svega 1,50 iz sezone 2016/17. Kakve je uspehe Zvezda napravila u poslednjih pet godina govori i fantastično napredovanje na UEFA rang listi klubova. Od 209. mesta u sezoni 2015/16. stigli su do 63. pozicije u aktuelnoj sezoni čiji će se bodovi u konačnom zbiru računati za sezonu 2020/21!\nNavijači crveno-belih su prepoznali trenutak, pa će „Marakana“ će goreti kao one slavne noći 24. aprila 1991. godine i nadati se da će 26. novembar 2019. biti upamćen kao dan velikog slavlja.


Nikola Bojić novi predsjednik Unije studenata, Uroš Bjelica potpredsjednik - FILTER\nNikola Bojić novi predsjednik Unije studenata, Uroš Bjelica potpredsjednik\nNikola Bojić, apsolvent Ekonomskog fakulteta Univerziteta u Banjaluci, izabran je danas za novog predsjednika Unije studenata Republike Srpske, a za potpredsjednika Uroš Bjelica.\nBojić je istakao da će u svom radu i aktivnostima zastupati interese studenata s ciljem unapređenja studentskog standarda i poboljšanja studentskih prava.\nOn je rekao da je novoizabrano rukovodstvo Unije na današnjoj konstitutivnoj sjednici predstavilo plan rada u narednom mandatskom periodu koji će se zasnivati na društvenim projektima.\n“Plan nam je da omogućimo studentima na oba javna univerziteta da prođu proces vakcinacije koji bi trebalo da počne tokom ljeta. Nastavićemo i snažnu borbu protiv negativnih pojava u visokom obrazovanju”, rekao je Bojić novinarima.\nOn je ministru za naučnotehnološki razvoj, visoko obrazovanje i informaciono društvo Republike Srpske Srđanu Rajčevići i resornom ministarstvu zahvalio za uložene napore da budu usvojena dva zakona koja se tiču studenata, a to su Zakon o studentskom standardu i Zakon o studentskom organizovanju.\nBjelica, koji je student politikologije i međunarodnih odnosa na Filozofskom fakultetu Univerziteta u Istočnom Sarajevu, rekao je da će uložiti sve napore kako bi bio poboljšan studentski standard, kako kroz infrastrukturne dijelove, tako i kroz rješavanje problema sa kojima se studenti susreću.\n“Borićemo se za prava studenata, naš glas će se uvijek čuti i trudićemo se da upišemo što više studenata na dva javna univerziteta u Banjaluci i Istočnom Sarajevu”, naveo je Bjelica.\nOn je istakao značaj infrastrukturnih projekata koji su već pokrenuti, kao što je izgradnja studentskog doma u Lukavici, za šta je raspisan tender.\n“Završetkom ovog projekta upisna politika u Lukavici, odnosno Univerzitetu u Istočnom Sarajevu, će se značajno poboljšati, a pokrenuli smo i inicijativu za izgradnju studentskog doma u Bijeljini”, rekao je Bjelica.\nMinistar za naučnotehnološki razvoj, visoko obrazovanje i informaciono društvo Republike srpske Srđan Rajčević izrazio je zadovoljstvo činjenicom da saradnja resornog ministarstva i predstavnika studenata nikada nije bila bolja, ističući da je ona rezultat zajedničkih ciljeva, a to su – bolje visoko obrazovanje i bolji studentski standard.\n“U prethodne dvije godine smo snažno zajedno koračali ka tome cilju, jer nismo ništa radili a da se prethodno nismo konsultovali sa studentima. Mislim da je to pravi model vođenja politike u oblasti visokog obrazovanja”, rekao je Rajčević.\nOn je najavio da će Ministarstvo i u narednom periodu podržati svaku inicijativu koja dođe od predstavnika studenata.\n“Prošla godina, koju je obilježila velika zdravstvena ali i ekonomska kriza zbog pandemije virusa korona, obilježena je i velikim infrastrukturnim ulaganjima u oba javna univerziteta. Na tome nećemo stati, nego planiramo velike projekte koji se odnose na studente, kao što je izgradnja naučno – tehnološkog parka u Banjaluci”, rekao je Rajčević.\nRektor Univerziteta u Banjaluci Radoslav Gajanin čestitao je novoizabranim rukovodiocima Unije studenata Republike Srpske, te izrazio nadu da će dosadašnja odlična saradnja Rektorata i Unije biti nastavljena i u narednom periodu.\n“Prema planovima novog rukovodstva koje su predstavili, njihove projektne aktivnosti su u realnim okvirima i imaće podršku Univerziteta i akademske zajednice”, rekao je Gajanin.\nTags: Nikola Bojić Unija studenata Republike Srpske Uroš Bjelica\nPrethodna Incko traži da međunarodna zajednica reaguje zbog murala sa likom Ratka Mladića\nSledeća Počelo snimanje filma i serije „Oluja“: Podsjetnik na srpsku tragediju u Krajini


In Store | SCM | Rečni saobraćaj u Srbiji bezbedniji zahvaljujući tehnologiji\nRečni saobraćaj u Srbiji bezbedniji zahvaljujući tehnologiji\nDanašnja kontrola toka Dunava kroz Srbiju mnogo je lakša zbog postignutog tehnološkog napretka. Od 2007. godine, u Srbiji se plovidba na unutrašnjim plovnim putevima prati u realnom vremenu kroz sistem rečnih informacionih servisa (RIS), kojim upravlja Direkcija za vodne puteve Plovput, organ uprave u sastavu Ministarstva građevinarstva, saobraćaja i infrastrukture. Uvođenje sistema finansirala je Evropska unija.\nRIS je osmišljen kao otvoren sistem, dostupan svim zainteresovanim korisnicima unutrašnjih plovnih puteva. Jedna od najvažnijih komponenti sistema jeste lociranje i praćenje plovila, koje je omogućeno instalacijom baznih stanica sistema automatske identifikacije (AIS) duž tokova Dunava i Save i integrisanim softverom u RIS centru.\nOvaj sistem omogućava državnim organima sagledavanje strateške saobraćajne slike u realnom vremenu, kao i detaljno pregledanje arhivskih podataka. Zahvaljujući opremi u okviru brodskog segmenta sistema, kapetani na plovilima imaju prikaz taktičke saobraćajne slike i pristup svim informacijama značajnim za bezbednost plovidbe. U Direkciji za vodne puteve razvijene su elektronske plovidbene karte (ENC) za cele tokove reka Dunav (588 km), Sava (210,8 km) i Tisa (164 km) kroz Srbiju, u skladu sa Inland ECDIS standardom. Upotreba RIS-a u Srbiji obavezna je od 2014. godine.\nPrema rečima mr Ivana Mitrovića, šefa Odseka za upravljanje međunarodnim projektima i rečne informacione servise u Direkciji za vodne puteve, uvođenje i upotreba RIS-a prevashodno doprinosi unapređenju bezbednosti saobraćaja i omogućava bolje planiranje svim učesnicima u vodnom saobraćaju. Pored toga, RIS je otvorena platforma koju je moguće širiti i nadograđivati novim uslugama, u skladu sa potrebama i raspoloživim resursima.\nUvođenje RIS-a u Srbiji usklađeno je sa postojećim evropskim standardima. To je preduslov za integrisanje međunarodnih unutrašnjih plovnih puteva u našoj zemlji sa evropskom plovidbenom mrežom.\nPrimena informacionih i komunikacionih tehnologija na unutrašnjim vodnim putevima nastavljena je kroz projekat AtoNs, kroz koji su bove na Dunavu opremljene AIS uređajima i integrisane u sistem RIS Srbija. Na taj način je unapređena bezbednost plovidbe i omogućen bolji nadzor nad kvalitetom sistema obeležavanja plovnog puta. Projekat je finansiran od strane Evropske unije u okviru Instrumenta za pretpristupnu pomoć i implementiran je u periodu 2016‒2019. godine.\nOvi i drugi projekti koje sprovodi Ministarstvo građevinarstva, saobraćaja i infrastrukture imaju veoma važnu ulogu za unutrašnji vodni transport na reci Dunav, koji je veoma internacionalizovan i gde blizu 80% obima prevezenog tereta predstavlja izvoz, uvoz ili tranzit, kao oblike prekograničnog transporta. Ovakav nivo internacionalizacije objedinjuje potrebu za razvojem i primenom međunarodnih standarda u infrastrukturi, opremi i korisničkim uslugama, kao preduslov za bezbedan i slobodan unutrašnji vodni transport, navodi se na sajtu Direkcije za vodne puteve Plovput.\nIzvor: eKapija/ EUROPA - Portal Evropske unije


Radulović: “Velike su potrebe za personalnim asistentima” - Boom93\nU saradnji sa licenciranim predavačima za tu uslugu iz sistema socijalne zaštite ispred “Hendi centar Koloseum” iz Beograda organizovana je dvodnevna obuka za personalne asistente.\n“Na ovaj način smo želeli da uradimo obuku predviđenu projektom. Nisu nam odobrili ceo projekat, već samo deo. Nadamo se da će nam sledeće godine odobriti, kako bi nastavili sa uslugom personalnog asistenta. Projekat koji je trajao 6 meseci završavamo obukom za personalne asistente”, rekla je Stjepović. Obuku je završilo 17 kandidata i svih 17 su žene. Obuku su sproveli Vesna Krstić i Ivana Zuber, licencirani predavači iz “Hendi centar Koloseum” iz Beograda.\nIako su očekivali posetu i prisustvo Ivana Jovića, člana gradskog veća, zaduženog za socijalnu zaštitu, on se nije pojavio. Ovo nije prvi put da se predstavnici lokalne samouprave ne odazivaju pozivima društva i udruženja koja se bave osobama sa invaliditetom. Niko se od predstavnika gradske uprave nije pojavio na manifestaciji ” U susret međunarodnom danu osobama sa invaliditetom”, niti se iko obratio na obeležavanju međunarodnog dana osoba sa invaliditetom. Tada je prisutan bio samo Milić Jovanović, zamenik predsednika Skupštine grada Požarevca.\nViše o projektu možete čuti u emisiji “Da se bolje razumemo”, namenjenoj osobama sa invaliditetom.


Naslovna strana za petak, 6. april 2018. godine\nBeta 6. aprila 2018. 10:15\nDnevni listovi na naslovnim stranama najviše pišu o poseti vršioca dužnosti zamenika pomoćnika državnog sekretara SAD za evropska i evroazijska pitanja Metju Palmera Beogradu, o 13. žrtvi malih boginja u Srbiji i o sudbini niškog aerodroma Konstantin Veliki.\nALO – Pod naslovom „Haradinaj pijandura i špijun Zapada“ list prenosi pisanja turskih medija o premijeru Kosova Ramušu Haradinaju. List piše da lideri Narodne stranke i Pokreta slobodnih gradjana, Vuk Jeremić i Saša Janković „ne mogu da usaglase stavove sa Draganom Djilasom“.\nBLIC – „Mala Nadja izgubila bitku s boginjama“, o dvogodišnjoj devojčici koja je 13. žrtva morbila u Srbiji. „I treći vojnik uhapšen zbog dilovanja droge“ o akciji policije protiv trgovaca drogom. „Samo SNS i SPS iznad cenzusa“ o istraživanjima javnog mnjenja koje je sprovela agencija Faktor plus.\nVEČERNJE NOVOSTI – „Vašington steže obruč oko Srbije“, o novim pritisicima zbog Kosova. „Policija uhapsila razbojnika sa Avale“, o privodjenju R.R. (61) osumnjičenog da je obio više kuća na Avali. „Mali Pikaso postao je i mali Srbin“ o dodeli srpskog državljanstva dečaku izbeglici iz Avganistana, koji je svoje crteže prodavao u humanitarne svrhe.\nDANAS – „Za referendum o aerodromu potrebno 25.000 glasova“, o tome da bi gradjani mogli da blokiraju odluku o ustupanju niškog aerodroma Vladi Srbije. „Ne postoje uslovi za gašenje Tanjuga“, naslov je pod kojim za list govori državni sekretar ministarstva kulture Aleksandar Gajović. „Palmer pokušao da umiri Vučića“, o razgovoru američkog zvaničnika Metjua Palmera sa predsednikom Srbije Aleksandrom Vučićem.\nINFORMER – List prenosi naslovne strane turskih medija o kosovskom premijeru Ramušu Haradinaju u tekstu „Haradinaj je pijanac, rasipnik i nevernik“. O tome da u Srbiju stižu novi ruski hilikopteri „Sa Mi-35 u Prištinu stižemo za 45 minuta“.\nKURIR – Za list govori ministar odbrane Aleksandar Vulin „Terorista Haradinaj hoće opet da ubija Srbe“. List piše da je ukradena spomen ploča pokojnog pevača Tome Zdravkovića. O incidentu koji pogadja društvenu mrežu Fejsbuk u tekstu „Fejsbuk čita sve naše privatne poruke“.\nPOLITIKA – „Brisel odložio ZSO za još četiri meseca“ o odluci Prištine da otkoči proces formiranja Zajednice većinski srpskih opština. „Kuršumlijska banja bi uskoro mogla da dobije vlasnika“, list piše da je za kupovinu tog lečilišta zainteresovana „Planinka“ u čijem su vlasništvu Lukovska i Prolom banja, kao i „Prolom voda“.\nSRPSKI TELEGRAF – „On je došao po Vučićevu glavu“ o tome da se vršilac dužnosti zamenika pomoćnika državnog sekretara SAD za evropska i evroazijska pitanja Metju Palmer sastao sa predsednikom Srbije da bi mu izneo zahteve Amerike. List navodi da bivši predsednik Hrvatske Stjepan Mesić u Novom Pazaru „pali Sandžak“ jer promoviše „rasparčavanje Srbije“.


Najveću platu u CG u oktobru primio hotelijer - 44.000 evra\nPredstavnici PU objasnili su da je navedeni iznos isplaćen tom licu samo u oktobru, pa se ne može zaključiti da se radi o redovnom mesečnom primanju zaposlenog, već o otpremnini, bonusu ili nekom drugom obliku ličnog primanja, mada je on unet u IOPPD obrazac pod šifrom 1-zarade, pa se kao takav i vodi u sistemu Poreske uprave.\nIz Poreske uprave podsećaju da je najveća bruto zarada u Crnoj Gori od početka 2017. godine u iznosu od 64,98 hiljada evra isplaćena u delatnosti ostalog monetarnog posredovanja.\nNajveće plate u Crnoj Gori imaju zaposleni u sektorima snabdevanje električnom energijom i finansijske i delatnosti osiguranja, dok najmanje plate primaju zaposleni u sektorima administrativne i pomoćne uslužne delatnosti, trgovina na veliko i malo, i usluge smeštaja i ishrane, prema najnovijim podacima Monstata o prosečnim platama za oktobar.\nProsečna zarada bez poreza i doprinosa u oktobru je, prema crnogorskoj statistici, iznosila 511 evra i bila je nepromenjena u odnosu na septembar.\nU poređenju sa istim mesecom prošle godine, oktobarska neto plata je bila veća za 1,8 odsto, a u odnosu na prosečnu neto zaradu u prošloj godini za 2,4 odsto. Prosečna bruto zarada u oktobru iznosila je 767 evra.\nStatističari su naveli da, ako se ima u vidu da su potrošačke cene u oktobru u odnosu na septembar pale 0,1 odsto, proizilazi da su realne neto zarade u istom periodu porasle 0,1 odsto.\nNajveće prosečne plate, bez poreza i doprinosa, u iznosu od 927 evra u oktobru su primili zaposleni u sektoru snabdevanje električnom energijom.\nIza njih po visini plata slede zaposleni u sektoru finansijske i delatnosti osiguranja sa prosečnom platom od 923 evra, a prate ih zaposleni u sektoru informisanje i komunikacije sa prosečnim primanjima od 666 evra, dok se na četvrtom mestu nalaze zaposleni u sektoru vađenja rude i kamena, sa prosekom od 627 evra.\nNajniža prosečna oktobarska plata od 341 evra bila je u sektoru administrativne i pomoćne uslužne delatnosti, tradicionalno pri dnu lestvice se nalaze i prosečne plate u sektoru trgovine na veliko i malo sa prosekom od 350 evra, kao i primanja zaposlenih u sektoru usluge smeštaja i ishrane sa prosekom od 386 evra.\nJedan od sektora sa najnižim zaradama je i prerađivačka industrija, gde prosečna plata iznosi 415 evra, piše Pobjeda.


19.02.2021 u 09:57\nFajzer od Evropske unije najpre tražio 54 evra za vakcinu\nBERLIN – Farmaceutski koncern Biontek-Fajzer nudio je EU vakcinu protiv korona virusa najpre po ogromnoj ceni, koju je nemačka Lekarska komora smatrala „neozbiljnom”. Prema pisanju „Ziddojče cajtunga”, Biontek-Fajzer je na početku pregovora tražio 54,08 evra po dozi vakcine i to za narudžbinu od 500 miliona doza. Ukupno je Biontek-Fajzer želeo da od tog posla zaradi 27 milijardi evra. Ta cena, kako su isticali predstavnici Biontek-Fajzer, sadržala je već najviši rabat koji su nudio jednoj industrijskoj zemlji širom sveta. Time bi vakcina Biontek-Fajzer bila više od 20 puta skuplja od doze cepiva Astrazeneke, prenosi Tanjug. U novembru usledilo je zaključenje sporazuma sa EU, a cena do danas nije objavljena, ali, prema pisanju medija, ona je oko 15 evra po dozi.\n12.01.2021 u 16:55\nZašto raste cena nafte\nLONDON - Cene nafte su dostigle danas 11-mesečni maksimum i približavaju se nivou od 57 dolara za barel, pošto su smanjenje ponude i očekivani pad američkih zaliha ublažili zabrinutost investitora vezanu za rast slučajeva koronavirusa širom sveta. Severnomorska nafta Brent je poskupela za 75 centi ili 1,4 posto, na 56,41 dolara za barel na prepodnevnom trgovanju po srednjoevropskom vremenu, a jutros je dostigla na trenutak 56,75 dolara, najviši nivo od prošlog februara. Američka VTI nafta je zabležila rast za 86 centi ili 1,7 odsto, na 53,11 dolara, izveštava Rojters. „Nedovolja ponuda na tržištu izazvana je pre svega najavom Saudijske Arabije da će dobrovoljno dodatno srezati pumpanje”, kaže Eugen Vajnberg iz nemačke „Komercbanke. Zvanični Rijad je saopštio poršle nedelje da\n21.12.2020 u 08:44\nOtkrivena cena vakcina za koronu, Brisel ljut\nBRISEL – Cena vakcina za koronavirus koja je do sada držana u tajnosti, iznosiće od 1,78 do 14,70 evra, obelodanio je greškom preko Tvitera jedan belgijski ministar, što je Evropska komisija (EK) odmah ocenila kao nedopustivo curenje poverljivih pregovora i sporazuma s laboratorijama koje proizvode vakcine. Belgijsko ministarstvo za budžet je odmah povuklo sporni tvit, ali je evropska javnost ipak saznala da će EK vakcinu nabavljati od švedsko-britanske farmaceutske kompanije Astra-Zeneka po ceni od 1,78 evra pa do najskuplje vakcine američke firme Moderna za koju treba platiti 14,70 evra, prenela je Beta. Više medija u EU je istovremeno prenelo izjavu čelnika istraživačke grupe za vakcine u Moderni Andree Karfija da će „već posle prve primljene injekcije naše vakcine mogućnost


RTCG - Radio Televizija Crne Gore - Nacionalni javni servis :: Svijet :: Erdoganova stranka traži ponovno brojanje glasova\nU ISTANBULU 07. 04. 2019. 23:04 >> 23:05 0\nVladajuća turska Partija pravde i razvoja (AKP) saopštila je danas da će tražiti ponovno prebrojavanje svih glasova na izborima za gradonačelnika Istanbula.\nAKP, čiji je lider predsjednik Turske Redžep Tajip Erdogan, žalila se na rezultate tih izbora, poslije čega je u nekoliko istanbulskih distrikata počelo ponovno prebrojavanje glasova na listićima koji su prvobitno proglašeni nevažećim, navodi Asošiejted pres.\nZamenik predsjednika AKP Ihsan Javuz rekao je danas da njegova stranka traži ponovno brojanje svih glasova u 38 distrikata Istanbula, a ne samo listića koji su proglašeni nevažećim.\nNa lokalnim izborima održanim 31. marta Erdoganova stranka pobijedila je na nivou cijele Turske, ali je izgubila vlast u Ankari i malom razlikom u Istanbulu.\nJavuz je kazao da je na osnovu djelimičnog ponovnog brojanja glasova prednost opozicionog kandidata za gradonačelnika Istanbula Ekrema Imamoglua smanjena na 16.442 glasa razlike. Prema prvobitnim, nezvaničnim rezultatima, Imamoglu je u odnosu na kandidata AKP, bivšeg premijera Turske Binalija Jildirima, imao prednost od oko 25.000 glasova.


Održan susret sa stručnjacima Cepore | BAZAART\nJune 6, 2014 EDUKACIJA, ISLANDS\nOdržan susret sa stručnjacima Cepore\nPRIMENA DRAME U PREVENTIVNOM RADU SA DECOM I OMLADINOM\n4. juna 2014. godine u prostorijama OŠ „Nadežda Petrović“ održan je susret sa stručnjacima Centra za pozitivan razvoj dece i omladine iz Beograda, koji već nekoliko godina sa uspehom primenjuju dramu u prevenciji problema u ponašanju učenika u školama.\nKroz radionicu i diskusiju, nastavnici su upoznati sa tehnikama koje se koriste za procenu informisanosti učenika o različitim problemima, načinima prenošenja znanja putem interaktivnih predavanja i mogućnostima razvijanja socijalnih veština kroz dramske i kreativne radionice. Celokupna metodologija rada demonstrirana je na primeru uvežbavanja veština uspešne kontrole ljutnje i besa.\nSusreti sa stručnjacima koji primenjuju dramu i pozorište u obrazovno-vaspitnom radu s decom i mladima program je LOTREK Centra Beograd, u okviru projekta OSTRVA.\nProjekat finansira Evropska Unija kroz program „Podrška civilnom društvu” – Delegacija Evropske Unije u Srbiji. Projekat se sufinansira iz budžeta Republike Srbije – Kancelarija za saradnju sa civilnim društvom i Ministarstvo kulture


Pad pošumljavanja u Srbiji - Portal NAŠE SELO\nStepen šumovitosti u Srbiji je 29,1 odsto, dok bi prema postavljenim ciljevima u Prostornom planu Republike Srbije od 2010. do 2020. godine, optimalna šumovitost trebalo da bude 41,4 odsto, izjavio je dr Duško Pejović, predsednik Državne revizorske institucije i generalni državni revizor.\nTokom predstavljanja Izveštaja o reviziji svrsishodnosti poslovanja „Pošumljavanje u Republici Srbiji“ na konferenciji za novinare, dr Pejović je naglasio da je, prema podacima Republičkog zavoda za statistiku, u Srbiji u 2018. godini zabeležen pad obima pošumljavanja od 22 odsto u odnosu na 2017. godinu, dok je u 2016. godini obim pošumljavanja bio manji u odnosu na prethodnu godinu za 26 odsto.\nTrend opadanja godišnjeg pošumljavanja prisutan je od 1995. godine,tako da je danas on ispod 2.000 hektara, dok je osamdesetih godina prošlog veka pošumljavano oko 10.000 hektara godišnje.\nAutonomna Pokrajina Vojvodina, sa ispod sedam odsto površine pod šumama, predstavlja područje sa najnižim stepenom šumovitosti u Srbiji i Evropi.\nDa bi se dostigla optimalna šumovitost, predviđena prostornim planom AP Vojvodine, šumovitost bi trebalo da se uveća više nego duplo, istakao je dr Pejović i dodao da je u 14 opština AP Vojvodine stepen šumovitosti ispod jedan odsto.\nPrema podacima Svetske banke i Eurostata, Srbija na svetskom nivou beleži prosečan nivo šumovitosi koji iznosi oko 30 odsto, a zaostaje za prosekom Evropske unije koji iznosi 39 odsto, rekao je dr Pejović i dodao da Srbija ima najniži stepen šumovitosti u odnosu na zemlje u okruženju.\nPrema rečima Gorana Čabarkape, državnog revizora i vođe tima koji sproveo reviziju, u Srbiji nije donet Program razvoja šumarstva, kao ni planovi razvoja šumskih oblasti, kojima bi bili utvrđeni pravci razvoja šuma i šumarstva na nacionalnom nivou, odnosno nivou šumskih oblasti.\nU Srbiji se ne preduzimaju aktivnosti u dovoljnoj meri na podizanju novih šuma u cilju postizanja optimalne šumovitosti.\nU periodu od 2015. do 2019. godine utvrđen je pad u obimu pošumljavanja – osnivanju novih šuma za oko 40 odsto i to sa 992 hektara u 2015. godini na 614 hektara u 2019. godini, rekao je Čabarkapa.\nPrema podacima Uprave za šume, u Republici Srbiji postoji oko 40 hiljada hektara državnih šuma i šumskog zemljišta upisanih na državne organe, gradove, opštine i mesne zajednice, a koji ne mogu biti korisnici šuma u skladu sa Zakonom, istakao je Čabarkapa.\nKako je objasnio, postoje površine od preko 86 hiljada hektara gde je stvarno stanje šuma na zemljištu a koje se u katastru vodi kao poljoprivredno, što stvara rizik da se navedenim površinama ne gazduje u skladu sa Zakonom.\nPrema Programu pošumljavanja neobraslih površina JP „Vojvodinašume“, za period od 2014. do 2017. godine, od planiranih 1.196 hektara, pošumljeno je 509 hektara, odnosno 43 odsto planiranog.\nIako je zaključkom Skupštine AP Vojvodine predviđeno godišnje povećanje površina pod šumama od 1.450 hektara, ukupno je od 2011. do 2019. godine pošumljeno 1.397,4 hektara.\nU Srbiji nije u dovoljnoj meri uspostavljen ni efikasan nadzor u oblasti šumarstva.\nU proteklih 20 godina duž administrativne linije sa AP Kosovo i Metohija evidentirano je preko 640 hiljada m3 bespravno posečenog drveta ukupne vrednosti oko 2,6 milijardi dinara, rekao je Čabarkapa.\nU državnim šumama kojima gazduju JP „Srbijašume” i JP „Vojvodinašume” u revidiranom periodu evidentirano je 87.735m3 bespravno posečenog drveta, što čini štetu preko 475 miliona dinara. Najveći deo bespravnih seča odnosi se našume kojima gazduje JP „Srbijašume”, odnosno oko 95 odsto.\nOd 2017. do 2019. godine od ukupno bespravno posečenih stabala drveta, oko 82 hiljade m3 nalazi se u šumama kojima gazduju JP Srbijašume, dok se dve trećine odnosi na bespravne seče duž administrativne linije.\nJP „Srbijašume” je od planiranih radova u 2019. godini na sanaciji oštećenih šuma duž administrativne linije sa AP Kosovo i Metohija, zaključno sa majem 2020. godine, realizovalo 14 odsto površina u odnosu na plan.\nU skladu sa Nacionalnom inventurom šuma, ukupna površina šuma u Srbiji iznosi 2.252.400 hektara, od čega je u državnom vlasništvu 1.194.000 hektara ili 53 odsto,a u privatnom 1.058.400 hektara ili 47 odsto.JP „Srbijašume” i JP „Vojvodinašume” gazduju i pružaju stručno savetodavne poslove za preko 90 odsto šuma.\nDržavna revizorska institucija dala je preporuke subjektima revizije u cilju unapređenja stanja u oblasti šumarstva.\nTagged pošumljavanje, sume\nBik Miško od dve tone atrakcija Poljoprivrednog sajma\nPosted on September 24, 2021 October 8, 2021 Author Sonja Cvetković\nBik simentalske rase, po imenu Miško, koji će 5. oktobra napuniti tri godine, težak 1.980 kilograma, najveće je živo grlo stoke na 88. Međunarodnom poljoprivrednom sajmu u Novom Sadu Bik simentalske rase, po imenu Miško, koji će 5. oktobra napuniti tri godine, težak 1.980 kilograma, najveće je živo grlo stoke na 88. Međunarodnom poljoprivrednom sajmu […]\nIzvorTanjug Tekst objavljen: 17.08.2019 Rusija bi mogla da uvede privremena ograničenja na uvoz koštičavog voća iz Srbije u slučaju da se nastavi izvoz zaraženih voćki, saopštio je Nadzorni poljoprivredni organ Rusije Rusija bi mogla da uvede privremena ograničenja na uvoz koštičavog voća iz Srbije u slučaju da se nastavi izvoz zaraženih voćki, saopštio je […]\nDa li nam preti scenario godina koje bi da zaboravimo?


"Jutra" čeka bogatog kupca : Nadlanu.com\n"Jutra" čeka bogatog kupca\nU pitanju je kompleks u selu Koštunići, na planini Suvobor, za proizvodnju rakije i voćnih rakija sa savremenom destilerijom i podrumima, hladnjačom kapaciteta 3.000 tona, sušarom za voće i pečurke, kao i linijom za pakovanje čaja.\nAgencija za privatizaciju objavila je javni poziv za učešće na licitaciji na kojoj će, po početnoj ceni od 5,9 miliona evra, na prodaju biti ponuđeno preduzeće "Jutra", u vlasništvu javnog preduzeća "Jugoimport SDPR". U saopštenju se navodi da će licitacija za to preduzeće, koje se bavi proizvodnjom, preradom i trgovinom voćem i povrćem, biti održana 27. juna. Rok za preuzimanje prodajne dokumentacije, koja košta 40.000 dinara, ističe 18. juna, a rok za podnošenje prijava za učešće u javnom nadmetanju 19. juna. Pravo na učešće u licitaciji imaju konzorcijumi domaćih ili stranih, pravnih ili fizičkih lica, a depozit za učešće u javnom nadmetanju iznosi 598.400 evra. Prema saznanjima agencije Beta, u pitanju je kompleks u selu Koštunići, na planini Suvobor, za proizvodnju rakije i voćnih rakija sa savremenom destilerijom i podrumima, hladnjačom kapaciteta 3.000 tona, sušarom za voće i pečurke, kao i linijom za pakovanje čaja. U tom kompleksu nalazi se i najmodernija linija za proizvodnju čipsa na Balkanu, kupljena u Holandiji, s magacinom za krompir kapaciteta 3.000 tona, kao i malinjak zasađen na oko tri hektara.\nKompleks je 1994/95. počeo da gradi bivši general JNA Jovan Čeković, kao direktor "Jugoimport SDPR", ali je s tog mesta smenjen 2002. U Koštunićima je izgrađen i turistički etno kompleks, koji nosi ime Anđelije Mišić, majke srpskog vojvode iz Prvog svetskog rata Živojina Mišića, koji nije u sastavu "Jutre", pa se neće naći na aukciji 27. juna. Ranije je prodat proizvodni pogon "Voćara" u Čačku, koji je takođe bio u sastavu "Jutre", a izvori Bete pretpostavljaju da su "defininisani imovinsko-pravni odnosi s nekadašnjim većinskim vlasnikom iz Grčke", koji je kao poslovni partner SDPR ulagao u podizanje tog kompleksa u Koštunićima. Isti izvori takođe pretpostavljaju da se država opredelila da se "Jugoimport SDPR" bavi samo marketingom i prodajom vojne opreme i naoružanja, pa se kompleks u Koštunićima, koji je svojevremeno zapošljavao i do 40 radnika, proda na aukciji.


Renault zainteresovan za Hulkenberga | GPF1Vesti\nRenault zainteresovan za Hulkenberga\nNemac bi prema pisanju medija u sledećih nekoliko dana trebalo da potpiše ugovor sa Renaultom\nPrema nekoliko izvora vozač Force Indie Nico Hulkenberg je u pregovorima oko angažmana u timu Renault. Nakon nekoliko pokušaja dovođenja različitih vozača Formule 1 (Sergio Perez, Stoffel Vandoorne, Carlos Sainz) francuski tim je ponovo u akciji u pokušaju da dovede nemačkog vozača u svoje redove.\nHulkenberg nije imao komentar prošlog vikenda u Suzuki nakon što su se pojavile glasine u padoku da će pobednik 24 sata LeMana uskoro potpisati dvogodišnji ugovor sa opcijom produženja na još jednu sezonu.\nPrema pisanju sajta Motorsport.com Hulkenberg će se verovatno pridružiti Estebanu Oconu, koji je trenutno trkački vozač u ekipi Manor. Ukoliko Hulkenberg pređe u Renault na njegovo mesto u Force Indii će vrlo verovatno stići Pascal Wehrlein zbog podrške koju ima od tima Mercedes, a koji je aktuelni dobavljač motora indijskog tima.\nŠef tima Force Indie Bob Fernley je izjavio da tim neće stajati na Hulkenbergovom putu ali dodaje i da on još uvek nije informisan o bilo kakvim kontaktima sa Renaultom.\nHulkenberg je svoj debi napravio u ekipi Williams 2010-te godine. U svojoj dosadašnjoj karijeri je imao 111 startova trka, jednu pole poziciju i dva najbrža kruga. Do sada se ni jednom nije popeo na podijum.\nSlika: Force India Formula One Team


RTS :: Koju fabriku u Srbiji pokreće struja iz vetroparkova\nDruštvo Koju fabriku u Srbiji pokreće struja iz vetroparkova\npetak, 14. avg 2020, 06:00 -> 06:01\n"Naša kompanija je odlučila i naravno sprovela planove da 100 odsto proizvodnju iz svih lokacija u Evropi proizvodimo iz obnovljivih izvora energije. To je prosto biznis potreba jer na taj način vi verovatno ostvarujete i neku dobit", navodi Jelena Kiš iz kompanije "Bol pekidžing".\n"Zbog smanjenog uticaj negativnih uticaja klimatskih promena, otvaranja novih radnih mesta, pokretanja novih ekonomija, vrlo je važno raditi isto na energetskoj efikasnosti. Sve to bi nas dovelo na kraju do toga mi da imamo nekoliko stotina dolara više u džepu godišnje nego što bismo imali u slučaju kada se ovog sporazuma ne bi pridržavali", objašnjava profesor Vladimir Đurđević, klimatolog.\nSrpska privreda je svesna značaja očuvanja životne sredine, ali ulaže ko i koliko može, zbog čega bi, smatraju u Naledu, država trebalo da propiše podsticajan sistem zaštite životne sredine koji bi uključivao i ponovno formiranje Zelenog fonda.\n"Takođe smo razvili jedan program, predlog, nacrt programa uspostavljanja cirkularne ekonomije u Srbiji kako bi privreda te resurse koje koristi mogla ponovo da upotrebi za proizvodnju. S druge strane važno bi bilo da država uspostavi neke da tako kažem obaveze korišćenja zelene energije", navodi Ivan Radak iz Naleda.\nMaša Perović iz Svetske organizacije za prirodu navodi da je privatni sektor tu da predvodi.\n"Da kaže ja sam taj koji radi dobru stvar i nije tu samo profit jer ne možete vi na kraju da jedete pare. Znači, nije samo profit u pitanju, tu je zdravlje pre profita, tu je opstanak pre profita i to sve više i više ljudi, kompanija, globalnih lidera shvata", objašnjava Perović.\nCirkularna ekonomija podrazumeva i u efikasnosti mašina, pretvaranju više od dva miliona tona komunalnog otpada, koliko svake godine završi na deponijama - u gorivo, otvaranju 30.000 radnih mesta u narednih pet godina. Može tako, a može i još jedna propuštena šansa, stvar je odluke.


USO: Lista učesnika i najveći nagradni fond u istoriji! | BN\nUSO: Lista učesnika i najveći nagradni fond u istoriji!\nU Njujorku od 26. avgusta do 8. septembra titulu u singlu brane Naomi Osaka i Novak Đoković.\nTenis 20.07.2019 | 10:13\nTek što je završen Vimbldon, već je počelo da se priča o sledećem i poslednjem grend slemu u sezoni, US openu (26. avgust - 8. septembar).\nKao u Londonu i u Njujorku titulu brani Novak Đoković u muškom singlu, dok je kod žena tada bila najbolja Naomi Osaka. U međuvremenu, naš as je nastavio da gazi, dok je Japanka nakon potonjeg pokoravanja Australijan opena sama sebi pucala u nogu otpustivši Sašu Bajina, nemačkog trenera naših korena te od tada ne može da se sastavi. No, to nije tema ovog teksta već novosti sa US Opena, pre svega o listi učesnika, ali i o (ponovo) uvećanom nagradnom fondu.\nŠampion: 3.850.000 $\nFinale: 1.900.000 $\nPolufinale: 960.000 $\nČetvrtfinale: 500.000 $\n4. kolo: 280.000 $\n3. kolo: 163.000 $\n2. kolo: 100.000 $\n1. kolo: 58.000 $\nNa listi učesnika u muškoj konkurenciji prvi, ispred Rafela Nadala i Rodžera Federera je naravno prvi reket sveta i aktuleni šampion, Đoković. Pored njega sigurno učešće na završnom grend slemu od naših tenisera imaju još Laslo Đere, Dušan, Lajović, Filip Krajinović, Miomir Kecmanović i Janko Tipsarević koji i dalje može da koristi zaštićeni renking. Zanimljivo je da je prijavljen i prošlogodišnji finalista, Huan Martin del Potro koji se oporavlja od operacije kolena koje je oštetio na turniru u Kvinsu pred sam Vimbldon.\nKod žena za prva na listi pozvabih je liderka na WTA turu, Australijanka Ešli Barti, ispred aktuelne šampionke Osake i Čehinje Karoline Pliškove. Sveukupno, sa WTA liste prve 102 teniserke su ušle na spisak za glavni žreb u Njujorku, a među njima su i naše Ivana Jorović i Aleksandra Krunić.\nŠto se tiče nagradnog fonda, on je ponovo najveći u istoriji i sa povećanjem od osam posto u odnosu na 2018. iznosi astronomskih 57 miliona dolara. Od toga, pobednicima u singlu će ići čak 3,85 miliona, a učesnicima prvog kola više nego respektabilnih 58.000.


Dijaspora ulaže u "južnu prugu" | Управа за сарадњу с дијаспором и Србима у региону\nHome>>>Aktuelno>>>Dijaspora ulaže u „južnu prugu“\nDijaspora ulaže u „južnu prugu“\n4. novembar 2014.\tAktuelno, Dijaspora Srbije, Vesti 2 Views\nAmerički biznismen srpskog porekla Slobodan Pavlović izjavio je da je spreman da investira na području Leskovca i juga Srbije.\nOn je tokom posete Leskovcu i nakon razgovora sa gradonačelnikom Goranom Cvetanovićem pojasnio da je zainteresovan za kupovinu poljoprivrednog kombinata „Porečje“ Vučje, koji se nalazi u stečaju i izrazio spremnost da njegova „Pavlović internacionalna banka“, obezbedi povoljne kredite za izgradnju proizvodnih pogona na jugu Srbije.\n„Imao sam sreću da se upoznam sa gradonačelnikom u crkvi Gračanici u Čikagu i mi smo razgovarali u vezi sa tom kompanijom“, rekao je biznismen.Prema njegovim rečima, da bismo mogli nešto da učinimo za našu zemlju treba da zaustavimo da naša mladost odlazi iz nje.\n„Vi znate da iz južne Srbije odlaze svi za Beograd ili inostranstvo i da bismo to sprečili moramo nešto da otvorimo u svakom mestu, u svakom gradu Srbije i Republike Srpske kako bi narod ostao tu da radi i živi. To je moj cilj to je moja vizija i verujem da ću zajedno sa vama to da uradim“, rekao je Pavlović.Gradonačelnik Leskovca Goran Cvetanović zadovoljan je što je zainteresovao Slobodana Pavlovića da dođe iz Čikaga kako bi se upoznao sa investicionim potencijalima Leskovca i juga Srbije.\n„Gospodin Pavlović je poznat po humanosti, po energiji i finansijskoj mudrosti. Znate, uvek je prioritet kakvo je stanje u firmi, šta može da se očekuje, kakvi su strateški partneri a to je firma koja i sami znate ima perfektnu prošlost a siguran sam i budućost uz dobre strateške partnere. Svaka firma koja je privatizovana, gde je došao dobar domaćin, posebno u poljoprivredi, ima budućost i siguran sam da ćemo imati pozitivne efekte“, ocenio je Cvetanović.\nPoljoprivredni kombinat „Porečje“ Vučje je do pre desetak godina bio jedan od najvećih proizvođača smrznutog voća, dzemova i rakije viljamovke u Srbiji. „Porečje“ je privatizovano 2010. godine ali je 2012. godine zbog nepoštovanja ugovora o kupovini, privatizacija raskinuta. Od tada je preduzeće u stečaju.\nPavlović je jedan od najbogatijih ljudi srpskog porekla u Americi. Devedesetih godina je sam finansirao izgradnju mosta preko Drine „Pavlovića ćupriju“. Nedaleko od Bjeljine gradi grad „Slobomir“ a vlasnik je još nekoliko firmi i banke.\nPrevious Konkurs za programе u Kulturnom centru Srbije u Parizu\nNext Konkurs za projekte dijaspore


Indeks percepcije korupcije (CPI) Transparenci Internationala za 2020. godinu svrstava Bosnu i Hercegovinu (BiH) među zemlje u kojima se korupcija rapidno pogoršava. Indeks ukazuje da je BiH pala za 11 mesta i svrstava je na 111 mesto od 180 zemalja, sa ocenom 35 (skala 0-100), što je ujedno i najlošija ocena od 2012. godine, kada je BiH rangirana na 72. mestu s ocenom 42 .\nTo je istaknuto danas na konferenciji za novinare Transparenci Internationala u BiH (TIBiH), na kojoj su predstavljeni nalazi i pokazatelji globalnog izveštaja o indeksu percepcije korupcije za 2020. godinu.\nIzvršna direktorica TIBiH-a Ivana Korajlić, rekla je da BiH, nažalost, već nekoliko godina pada na lestvici CPI i ove godine je najlošije pozicionirana u regionu zapadnog Balkana i deli to mesto sa Severnom Makedonijom.\nDodala je da je fenomen korupcije praćen kršenjem ljudskih prava, što potvrđuje sedam izvora / relevantno istraživanje koje meri percepciju korupcije u javnom sektoru od strane stručnjaka i poslovne zajednice, fokusirajući se na trendove u kontekstu mogućnosti zemalja da se bori protiv korupcije.\nU regionu je najbolje rangirana Slovenija sa rezultatom 60, a slede Hrvatska 47, Crna Gora 45, Srbija 38 i Kosovo 36. Na osnovu Indeksa percepcije korupcije najbolje rangirane zemlje su Danska, Novi Zeland, Finska i druge zapadne zemlje sa visokim nivoom demokratije. Zemlje pogođene ratom, nedostatkom vladavine zakona i diktaturom stavljene su na kraj liste, a ove godine ove položaje zauzimaju Sirija, Somalija i Južni Sudan.\nKada je reč o opštim preporukama iz Izveštaja o CPI, Korajlić napominje da su one uglavnom povezane sa jačanjem institucionalnog nadzora, transparentnošću javnih nabavki, što je ove godine posebno problematično zbog pandemije Covid-19, a među preporukama su i odbranu demokratskih mehanizama i objavljivanje svih podataka iz oblasti javne potrošnje i alokacije javnih resursa.\nPredsjedavajući Odbora direktora TIBiH Srđan Blagovčanin upozorio je da je BiH išla u pogrešnom smeru i da vlasti BiH nisu napravile iskorak ni u jednom od 14 prioriteta na evropskom putu, posebno onima koji se odnose na vladavinu zakona i borba protiv korupcije.\nIstovremeno je rekao da ako zemlja nastavi trend brzog propadanja, rizikuje eskalaciju krize do potpune institucionalne paralize, koja se dalje umnožava u kombinaciji sa ekonomskom krizom izazvanom pandemijom Covid-19 i najmračnijim licem korupcije.\nBlagovčanin se podseća da nije bilo institucionalnog odgovora na skandale poznate u javnosti, pri čemu je pravosuđe, koje bi trebalo da se uhvati u koštac sa korupcijom, zapravo postalo ‘goruće pitanje’.


DJB: Mere Vlade zbog korona virusa nerazumne, propašće domaća privreda - Teslavision\nPredsednik Pokreta “Dosta je bilo” (DJB) Saša Radulović ocenio je danas da su mere koje preduzimaju vlasti u Srbiji povodom korona virusa potpuno nerazumne i neshvatljive i dodao da će za posledicu imati potpuno urušavanje domaće privrede.\n“Mi juče vidimo slike sa Sajma koje su neverovatne. Vlast koristi strah ljudi da diže paniku i zastrašuje gradjane. Rezultat toga biće propast domaćih privrednika. A to je i cilj, da osim javnog sektora jedini poslodavac ostanu strane korporacije koje se bave motanjem kablova. I svi ćute o tome jer ih je strah i samo gledaju predsednika i premijerku koji zastrašuju gradjane situacijom u Italiji”, rekao je on.\nPrevious : Korona virus: Zašto je hala Beogradskog sajma izabrana za „karantin” – pet pitanja i odgovora\nNext : Korona virus: Četvrtina sveta u karantinu, više od 20.000 smrtnih slučajeva


'Marriott' stiže u Banjaluku - Novosti - Turistički svet\n"Marriott" stiže u Banjaluku\nNajveći svetski hotelski brend "Marriott International" i domaća kompanija MMI Razvoj projekata, u Banjaluci potpisali su franšizni ugovor o otvaranju hotela „Courtyard by Marriott" Banja Luka.\n- Otvaranjem hotela „Courtyard by Marriott", Banjaluka postaje član ove velike porodice i dobija svoje mesto na svetskoj mapi najvećeg hotelskog lanca, a samim tim, o nama će informacije dobiti veliki broj ljudi. Radimo mnogo na tome kako bismo turiste doveli u naš grad, a kojima je potreban i ovakav smeštaj - rekao je Radojičić.\nDirektor kompanije "MMI Razvoj projekata" Nada Kuzmanović istakla je da je reč o hotelu sa četiri zvezdice po svetskim standardima.\n- Hotel se gradi u centru Banjaluke, u Ulici Prvog krajiškog korpusa, ponudiće drugačiji pristup gostima, prilagođen njihovim zahtevima i potrebama - navela je Kuzmanovićeva.\n- Hotel će imati 118 prostranih, elegantnih i savremeno opremljenih soba, sobe za lica sa invaliditetom, višenamensku multimedijalnu konferencijsku salu sa oko 200 mesta, restoran sa više od 100 mesta, recepciju, wellness, fitness salu, podzemnu garažu i druge sadržaje propisane strogim standardima ovog lanca hotela - navela je Kuzmanovićeva.\nU ime "Marriott International"-a ugovor je potpisala direktorka razvoja za Jugoistočnu Evropu Silvija Lovreta, koja je rekla da je reč o o najvećem svetskom hotelskom brendu sa više od 6.200 hotela u 125 zemalja, portfoliom od 30 hotelskih brendova, više od 1,2 miliona smeštajnih jedinica i više od 100 miliona članova lojalti kluba.


Kid's Fest nagradni konkurs\nOsmi KIDS FEST u saradnji sa kompanijom SAMSUNG organizuje nagradni konkurs „Snimi svoj film: moje školsko…“. Učenici i učenice osnovnih škola pozvani su da snime kratki film o nekoj od tema: moje školsko dvorište, moje školsko društvo, moje školsko radovanje, moje školsko uživanje, moje školsko zaljubljivanje… Video snimke treba, u prisustvu roditelja, postaviti na YouTube, i link za video poslati na adresu mojeskolsko@kids-fest.com. Najbolji film odabraće profesionalni žiri, a pobednik će osvojiti Samsung smart telefone za celo odeljenje!\nSve informacije o konkursu nalaze se na adresi www.kids-fest.com.\n“Zvezda je rođena!“ - Tim rečima propraćen je nastup trinaestogodišnje Karli na audiciji za novu sezonu poznatog muzičkog šou programa „X factor“. Ovacije, pljesak cele sale, kao i oduševljenje ovogodišnjih ... »»\nUpoznajte Ameliju – 9 meseci u 1,5 minut – VIDEO\n9 meseci trudnoće stalo je u jednoipominutni video simpatičnog para koji je zabeležio celu trudnoću u slikama. Pogledajte kako je na svet došla mala Amelija: httpv://www.youtube.com/watch?v=nKnfjdEPLJ0 Lotin portet – Od rođenja do 12 ... »»


Saopšteno je i da će se, uprkos smrti volontera, kliničko ispitivanje vakcine protiv koronavirusa nastaviti (REUTERS/Dado Ruvic/Illustration/File Photo)\nU saopštenju je navedeno da su im predati podaci iz istrage u vezi sa tim slučajem. Međutim, u objavi brazilskih zdravstvenih vlasti ne navode se detalji o smrti volontera – što je obrazloženo poverljivošću informacija osoba uključenih u klinička istraživanja.\n"Posle pažljivih provera slučaja koji se dogodio u Brazilu nema zabrinutosti za bezbednost kliničkih istraživanja. Dodatna nezavisna provera brazilskih vlasti preporučila je da se ispitivanja nastave", saopštio je predstavnik za medije Univerziteta u Oksfordu.\nBrazilski Si-En-En izvestio je da je volonter bio dvadeset osmogodišnji muškarac iz Rio de Žanerira koji je preminuo usled komplikacija Kovida 19.\nSavezni univerzitet Sao Paola, koji pomaže sprovođenje treće faze testiranja vakcine u Brazilu, u odvojenom saopštenju, objavio je da je preminula osoba bila brazilske nacionalnosti. Prebivalište osobe nije saopšteno.\nBrazilske vlasti iskazale su nameru da kupe britansku vakcinu i nastave da je proizvode u sopstvenom biomedicinskom istraživačkom centru u Rio de Žaneiru.\nAmerikanac dva puta zaražen Kovidom, drugi put teži simptomi\nPrema podacima vašingtonskog Univerziteta Džons Hopkins u Brazilu je od posledica koronavirusa preminulo nešto manje od 155.000 ljudi. Prema istom izvoru – ukupan broj obolelih građana premašio je pet miliona i dvesta hiljada.


TAČI SE VRATIO IZ HAGA: Poštujem proces rasvjetljavanja istine do samog kraja! - GlobalCir\nPredsjednik Kosova Hashim Tači po povratku iz Haga na Kosovo izjavio je da u potpunosti poštuje proces rasvjetljavanja istine do samog kraja i njegove uloge u oslobodilačkoj borbi za slobodu i nezavisnost.\nThaci je od ponedjeljka do četvrtka bio na ispitivanje na poziv Specijalizovanog tužilaštva u Hagu, nakon što je protiv njega podnijeta optužnica na razmatranje koja ga tereti za ratne zločine, prenosi RSE.\nKako je izjavio u video poruci u subotu uveče “ovo je nastavak, dug 21 godinu, optužbi, kleveta i izmišljotina protiv Oslobodilačke vojske Kosova i nastojanja naroda Kosova da se izbori za slobodu i državu”.\nThaci je istakao da je uloga OVK za slobodu nezamjenljiva i ponovio da je imao čast da se borbi za nezavisnost Kosova.\n“To su optužbe protiv mene i našeg zajedničkog rata sa SAD-om, NATO-om, Evropskom unijom i drugim prijateljskim zemljama, za oslobađanje naroda Kosova od fašističke diktature Slobodana Milošević i države Srbije”, rekao je Thaci.\n“Završio sam oko 30 sati suočavanja sa organima gonjenja, gdje sam upoznat sa svim njihovim navodima i gdje sam odgovarao na njihova pitanja. U potpunosti poštujem proces rasvjetljavanja istine do samog kraja i moje uloge u oslobodilačkoj borbi za slobodu i nezavisnost. Iz etičkih razloga i zakonskih ograničenja, ne mogu da zalazim u konkretne detalje ovog suočavanja. Ali, s druge strane ne mogu da ništa ne podijelim sa vama”, rekao je Thaci.\nPredsjednik Kosova je podvukao da se slavna istorija Oslobodilačke borbe i stvaranje nezavisne, demokratske i evropske države Kosovo, ne može ponovo pisati.\n“Danas vam uvjereno kažem da ovaj proces ne samo da neće ponovo pisati ovu istoriju ispisanu krvlju i žrtvom čitavog naroda u borbi za slobodu, već nasuprot, od ovog procesa, koji god da je njegov tok i koliko god da on traje, slavna istorija otpora, preživljavanja i trijumfa nad osvajačem, koji je želio da počisti albanski narod na Kosovu sa lica zemlje, potezima etničkog fašizma, jednom zauvijek postaće nedodirljiva”, poručio je Thaci.\nNa kraju je rekao da je Kosovu danas više nego ikada potreban civilizovan dijalog među političkim snagama, o institucionalnoj stabilnosti, dobrom upravljanju i građanskom i političkom jedinstvu, posebno o dijalogu o konačnom priznanju od strane Srbije i čitavog svijeta.\nKancelarija Specijalizovanog tužioca je krajem juna saopštila da je 24. aprila Specijalizovanim vijećima predata optužnica na razmatranje, prema kojoj se Thaciju, lideru Demokratske partije Kosova Kadri Veseliu i drugim osumnjičenima u deset tačaka na teret stavlja krivična odgovornost za skoro 100 ubistava i niz drugih zločina.\nThaci je krajem juna izjavio da će podnijeti ostavku na mjesto predsjednika Kosova ako navodi iz optužnice budu potvrđeni, te da će se suočiti sa njima. Sudija za prethodni postupak ima rok maksimum od šest mjeseci da potvrdi ili odbaci optužnicu.\nNakon objave saopštenja o optužnici, Thaci je otkazao učešće na sastanku u Vašingtonu gde je na incijativu specijalnog izaslanika Bele kuće za dijalog Kosova i Srbije Richarda Grenella trebao da se sastane sa delegacijom Srbije.\nTaj sastanak je potom odložen do daljnjeg a u međuvremenu je dijalog između Kosova i Srbije obnovljen u Briselu posredstvom EU nakon 20 mjeseci zastoja, a na čelu delegacija su bili premijer Kosova Avdulah Hoti i predsjednik Srbije Aleksandar Vučić.\nObje strane su nakon razgovora u Briselu poručile da su razgovori bili teški, te da će se radne grupe dviju strana sastati već naredne nedjelje dok bi sledeći sastanak na visokom nivou trebao da bude održan u septembru.\nMeđutim, šef kabineta predsjednika Kosova i njegov politički savjetnik Bekim Čolaku je 18. juna na svom Twiter nalogu ocijenio da bi svrha dijaloga sa Srbijom trebala da bude postizanje konačnog sporazuma koje podrazumjeva obostrano priznavanje a ne nastavak tehničkog dijaloga koji će da vodi Evropska unija.\n“Ponovno uspostavljanje tehničkog dijaloga koji vodi EU nije u interesu Kosova. Koncipiran je tako da opravda otvaranje više poglavlja o pristupanju Srbije u EU, a Kosovo ostavi izolovano i u statusu kvo. Cilj bi trebao biti konačni politički dogovor uz obostrano priznavanje “, napisao je Čolaku.


Vujasinović: Pokušaćemo da ne budemo poslednji na završnom turniru LŠ - Vaterpolo, Ostali sportovi, Top News\nHotSport»Vaterpolo, Ostali sportovi, Top News»Vujasinović: Pokušaćemo da ne budemo poslednji na završnom turniru LŠ\nVujasinović: Pokušaćemo da ne budemo poslednji na završnom turniru LŠ\n| 2014-05-02T12:38:10+00:00\t2. maja 2014. 12:10|0 komentara\nTrener vaterpolista Partizana Vladimir Vujasinović rekao je agenciji Beta da se u klubu ne nadaju prilivu finansijskih sredstava, ali da se i pored tih nedaća spremaju za završni turnir Lige šampiona u Barseloni, kao i da će predstojeći meč protiv Breše iskoristiti za uigravanje tima pre Fajnal-siksa.\nPartizan je u sredu u Novom Sadu pobedio Vojvodinu sa 17:8 i tako došao do drugog trijumfa u borbi za treće mesto prvenstva Srbije, kojom je osigurao učešće u evropskim takmičenjima i naredne sezone.\n„Treće mesto, to je i minimum i maksimum, zavisi kako se okrene, s koje strane se gleda. Ekipa je tokom cele sezone u igri davala maksimum, a nažalost nismo mogli da se umešamo izmedju Crvene zvezde i Radničkog, jer nam je nedostajala nekolicina starijih i iskusnijih igrača“ – rekao je Vujašinović.\nVujasinović je kazao da su u klubu presrećni zbog plasmana na završni turnir Lige šampiona, kao i da bi voleo da ekipa u najelitnijem evropskom takmičenju bude bolje plasirana od šestog mesta.\nPartizan će grupnu fazu takmičenja u Ligi šampiona završiti na trećem mestu Grupe B iza Radničkog i Breše. Crno-beli su u dosadašnjem delu takmičenja zabeležili pet pobeda i četiri poraza.\nPartizan će u subotu od 20.00 na plivalištu Banjica dočekati Brešu u poslednjem, 10. kolu grupne faze takmičenja Lige šampiona.\nZavršni turnir vaterpolo Lige šampiona održaće se od 29. do 31. maja u Barseloni.


Na Predlog zakona o izmenama i dopunama Zakona o doprinosima za obavezno socijalno osiguranje, podneto je ukupno 14 amandmana, Odbor je ocenio da su svi amandmani u skladu s Ustavom i pravnim sistemom Republike Srbije.\nNa Predlog zakona o izmenama i dopunama Zakona o poreskom postupku i poreskoj administraciji, podneto je ukupno 23 amandmana, od kojih podneti amandman na član 15. Predloga zakona nije u skladu s Ustavom i pravnim sistemom Republike Srbije, dok svi preostali jesu.\nNa Predlog zakona o izmenama i dopunama Zakona o porezu na dohodak građana, podneto je ukupno 17 amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nNa Predlog zakona o izmenama i dopunama Zakona o republičkim administrativnim taksama, podnet je ukupno 31 amandman, od kojih je Odbor odbacio podneti amandman na član 12. Predloga zakona, dok su preostali amandmani u skladu sa Ustavom i pravnim sistemom Republike Srbije.\nNa Predlog zakona o izmenama i dopunama Zakona o porezima na imovinu, podneto je 23 amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nNa Predlog zakona o izmenama i dopunama Zakona o penzijskom i invalidskom osiguranju, podneto je ukupno 37 amandmana, od kojih je Odbor odbacio dva amandmana, dok je preostale ocenio da su u skladu sa Ustavom i pravnim sistemom Republike Srbije.\nNa Predlog zakona o prestanku važenja Zakona o privremenom uređivanju osnovica za obračun i isplatu plata, odnosno zarada i drugih stalnih primanja kod korisnika javnih sredstava, podnet je jedan amandman, Odbor je ocenio da je podneti amandman u skladu sa Ustavom i pravnim sistemom Republike Srbije.\nNa Predlog zakona o izmenama i dopunama Zakona o porezu na dobit pravnih lica, podneto je ukupno 11 amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nNa Predlog zakona o izmenama i dopunama Zakona o porezima na upotrebu, držanje i nošenje dobara, podneto je 12 amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nNa Predlog zakona o izmeni Zakona o privremenom uređivanju načina naplate takse za javni medijski servis, podneto je sedam amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nNa Predlog zakona o izmenama Zakona o platama zaposlenih u javnim agencijama i drugim organizacijama koje je osnovala Republika Srbija, autonomna pokrajina ili jedinica lokalne samouprave, podneto je četiri amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nNa Predlog zakona o izmenama Zakona o sistemu plata zaposlenih u javnom sektoru, podneto je četiri amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nNa Predlog zakona o izmenama Zakona o platama službenika i nameštenika u organima autonomne pokrajine i jedinice lokalne samouprave, podneto je ukupno pet amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nNa Predlog zakona o izmenama Zakona o zaposlenima u javnim službama, podneto je pet amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nNa Predlog zakona o agencijskom zapošljavanju, podneto je ukupno 67 amandmana, Odbor je ocenio da su svi amandmani u skladu sa Ustavom i pravnim sistemom Republike Srbije.\nSednici je predsedavao Đorđe Komlenski, predsednik Odbora, a prisustvovali su sledeći članovi i zamenici članova Odbora: Aleksandra Majkić, Živan Đurišić, Vesna Marković, Srbislav Filipović, Bojan Torbica, dr Balint Pastor, Petar Petrović i Milena Ćorilić.\nPonedeljak, 2. decembar 2019. | 133. sednica Odbora za ustavna pitanja i zakonodavstvo 02.12.2019.\nSaziv 133. sednice Odbora za ustavna pitanja i zakonodavstvo - 02.12.2019.\nIzveštaji 133. sednice Odbora za ustavna pitanja i zakonodavstvo - 02.12.2019.\nZapisnik 133. sednice Odbora za ustavna pitanja i zakonodavstvo - 02.12.2019.